text:
Primary tabs
Sitatimende Semhlangano weKhabhinethi mhla tinge-31 Ingci 2016
1. Kucala kwekusebenta Kwetinhlelo taHulumende Letibalulekile
1.1. Mengameli Jacob Zuma uhole litsimba laHulumende waseNingizimu Afrika eNgcungcutseleni ye-36 Letayelekile Yetinhloko Tembuso Tenhlangano Yekuntfutfukisa Wemave e-Afrika LengaseNingizimu (i-SADC) lebeyibanjwe mhla tinge-30 kuya mhla tinge-31 Ingci 2016 ngaphasi kwengcikitsi letsi: “Kuhlanganisa Umtfombolusito kute Kutjalwe Timali Kusakhiwonchanti Semandla Lasimeme kute kufake ekhatsi Tetimboni te-SADC kanye Nekuphumelela kwaleSifundza’’.
Lengcungcutsela igcile esidzingweni sekutfutfukisa tetimboni netakhiwonchanti kute kwentiwe ncono kuhlanganiswa kuhweba kanye nekuhwebelana emkhatsini wetifundza ekutfuleni i-ajenda ye-SADC yentfutfuko lesimeme.
Macondzana netepolitiki kanye netekuphepha kulesifundza, bekugcilwe kutingucuko temtsetfosisekelo, tahulumende kanye netekuvikeleka eMbusweni waseLesotho, kubuyisana kwavelonkhe, kucala kwekusebenta kweNkhombandlela ye-SADC eMadagascar kanye nenkhulumiswano yavelonkhe lemayelana nemalungiselelo elukhetfo lwavelonkhe eDemocratic Republic of Congo.
IKhabhinethi ihlanganyela naMengameli Jacob Zuma ekubongeni Emave Angamalunga e-SADC ngekukhetsa iNingizimu Afrika kutsi ibe nguSihlalo we-SADC ngeNgci 2017.
1.2. IKhabhinethi ilwemukele lutjalotimali loluyinchophamlandvo lwetigidzigidzi leti-R11 teBeijing Automobile International Corporation (i-BAIC) tekusungula sikhungomkhicito sekwakha timoto lapha eNdzaweni Yetentfutfuko Yetetimboni eCoega.
Lesivumelwane sebhizinisi ngulesikhulukati selutjalotimali lwetimoto lapha e-Afrika kuleminyaka lenge-40 leyengca kantsi kucinisekisa kutsi lelive liphuma embili kutekutjala ngetimali kubakhiciti betimoto emhlabeni wonkhe.
Loku kube yimphumelelo ngenca yenchubomgomo yaseNingizimu Afrika leyesekela simondzawo, ikakhulu Luhlelo Lwentfutfuko Yekukhicita Timoto loseluhehe bakhiciti betimoto kulo lonkhe lelive.
Lutjalotimali lwaka-BAIC lungumphumela weMhlangano weKusebenta Ngekubambisana emkhatsini welaseChina kanye ne-Afrika (i-FOCAC) lowabanjelwa lapha eJozi ngeNgongoni 2015, lapho Mengameli Jacob Zuma kanye naNdvunankhulu Xi Jinping waseChina basayina khona tivumelwane emkhatsini walamave lamabili letingekho ngaphasi kwaletinge-23 letilinganiselwa kusamba setigidzigidzi leti-R100.
Lomklamo ubeka iMphumalanga Kapa njengendzawo yemabhizinisi etimoto futsi inemandla ekujulisa nalamanye mabhizinisi lakhicita nalatsengisa tinsimbi tetimoto, kudala imisebenti kanye nekutfutfuka kwetemnotfo. Kulindzeleke kutsi kudaleke ngco kulesikhungomkhicito imisebenti le-2 500 kanye naleminye misebenti lengetulu kwe-10 600 kwamanye amabhizinisi lasebentisana nalesikhungomkhicito.
Ekucaleni kwalomnyaka bakaToyota bamemetele kutsi batawukwakha tinhlobo te-Toyota Hilux kanye ne-Fortuner letinsha njengencenye yetigidzigidzi leti-R6.1 telutjalotimali kantsi baka-BMW bona batakwakha sitolo lesizengeni lelisetulu lesitawukhicita timoto lesibita tigidzigidzi le-R6.
Lolutjalotimali lusita kakhulu ekwenteni ncono leto tintfo tavelonkhe letibeke embili njengekuvusetela kukhula kwemnotfo, kugcina imisebenti lekhona kanye nekudala imisebenti leminyenti kulomnotfo.
1.3. IKhabhinethi iyakwemukela kwetfulwa kweSikhungo sekucala Setetimali Setinhlangano Tekusebentisana saBomake Basetindzaweni Tasemaphandleni Kutebuciko Nemsebenti wetandla lesetfulwa yiNdvuna Yetekutfutfukisa Tindzawo Tasemaphandleni Netingucuko Kutemhlaba, Gugile Nkwinti. Sikhungo saseMzansi seTetimali Setinhlangano Tekusebentisana kuTebuciko Netemsebenti Wetandla Tasetindzaweni Tasemaphandleni, lesibhaliswe ekucaleni kwalomnyaka, sitawusebenta njengenkhundla yekubhanga yebantfu labenta imisebenti yetandla etindzaweni tasemaphandleni labangemalunga etinhlangano tekusebentisana lasungulwe le Kwazulu-Natal, eMphumalanga Kapa, eLimpopo naseMpumalanga.
LeSikhungo sivumela kutsi bomake bakhone kufinyelela kuLuhlelo Lwavelonkhe Lwekukhokhela, kusebenta lokutentekelako, kubika lokuhlakaniphile nalokungiko futsi kutakwenta kutsi emalunga akhone kutidvonsela imali yawo lapho batsengisa khona, ku-ATM kanye nakuletinye tikhungo tetimali letisebenta ngekubambisana kulo lonkhe laseNingizimu Afrika. Leminye yalemiphumela lemcoka yekwesekwa lokukhona, kufaka ekhatsi kutfolakala kwetitifiketi tekubhalisa letisemtsetfweni, ema-akhawunti asebhange, titifiketi temtselo kanye nekuchumaniswa nemamakethe lamasha endzawo kanye netimakethe temave ngemave. Lesichamkelo siyincenye yemtamo lofaka konkhe wekuhlomisa ngemakhono nangelwati bomake basetindzaweni tasemaphandleni kute bakhone kusungula emabhizinisi ngemphumelelo.
1.4. Kwetfulwa kwenchubomgomo ye-50/50 yiNdvuna Yetekutfutfukisa tindzawo Tasemphandleni kanye Netingucuko Temhlaba, kubonakale lipulazi lekucala lingena kulesigaba sekulinga kusebenta kwaloLuhlakamsebenti Lwenchubomgomo Yekulwela Emalungelo Ebantfu Labasebenta Ngemhlaba, KwaZulu-Natal.
Emahektha lange-514 asepulazini eWestcliffe acuketse emahektha lange-207 emoba, emahektha la-140 etihlahla tekwenta mapulangwe bese kutsi emahekta la-10 abe ngulaniselwe ekusebenta ngeliklabishi. Lesivumelwane sitakwenta kutsi tisebenti tasemapulazini kanye nebanikati bemapulazi babe banikati ngekuhlanganyela kulebhizinisi yetekulima lapha kumasipala wasekhaya eMshwathi, dvute naseGreytown.
Emkhatsini waletinye tintfo, lenchubomgomo ihlose kucinisekisa kutsi tisebenti tasemapulazini titfola lilungelo lekuba banikati bemhlaba kepha ibe ifuna kuntjintja tindlela tekuba nemhlaba kulelive kanye nekuhlomisa tisebenti kutsi titfole tabelo ebhizinisini yetekulima. Loluhlakamsebenti lwenchubomgomo ye-50/50 luhlose futsi kwenta ncono kuntjintja kutemnotfo emkhakheni wetekulima.
1.5. Umhlangano Wa-2016 Wenkhulumiswano Lemayelana Netingucuko Kubetindzaba Letibhalwako lebewubanjwe Litiko Letekuchumana kute kucociswane ngetingucuko kanye nekwehlukahlukana kubetindzaba kulelive kanye nenkhundla lapho labatsintsekako kukhona labakwentako kusimondzawo sebetindzaba kucocisana ngetingucuko kubetindzaba balelive, kutilandza kanye naloko lokwahlukahlukenwe lokubekwe embili kutsi kucalwe ngako kwentiwe.
Lomhlangano wekukhulumisana, lobewugcile kakhulu kutinchubo tenkampani emkhakheni webetindzaba, kusukela kubunikati kuya ekuphrinteni, ekusabalaliseni, elucwaningweni kanye nasekukhangiseni, lokutawuholela ekutseni umcondvo weliphepha uhambisane netingucuko kutetindzaba tengucuko kanye nakubetindzaba labasha eNingizimu Afrika.
1.6. INingizimu Afrika igubha Inyanga Yetekuvakasha ngeNyoni ngaphasi kwengcikitsi letsi: “Tekuvakasha tawonkhe wonkhe” kute kugcugcutelwe tekuvakasha letinotsile talelive kubo bonkhe bantfu baseNingizimu Afrika.
IKhabhinethi ikhutsata wonkhe umuntfu kutsi kusetjentiswane ngekuhlanganyela kucinisekisa kutsi tihibe letivimba kufinyelela tiyasuswa nekutsi bonkhe bantfu baseNingizimu Afrika banikwa litfuba, baphindze futsi bafakwe umoya wekuba nenshisekelo yekuhlwaya lelive letfu lelihle nalelihehanako.
1.7. Sicela bonkhe bantfu baseNingizimu Afrika kutsi bagubhe lokwehlukahlukana kwemasiko etive tetfu njengaloku lelive ligubha Inyanga Yemagugu ngenyanga yeNyoni ngaphasi kwengcikitsi letsi: “Imicebo Yebantfu kanye Nemachawe: Amagugu Etfu Aliphilako.”
Bantfu baseNingizmu Afrika bayakhutsatwa kutsi batigcabhe ngemagugu etfu laphilako nekutsi badlale indzima levakalako ekucinisekiseni, kuligcugcutelai kanye nasekulilondvoloteni. Kubalulekile kutsi njengesive sigubhe Imicebo yetfu Lephilako Lebantfu kuyo yonkhe imikhakha yemphilo esiveni setfu.
Kulomnyaka kugujwa iminyaka lenge-20 kusukela Lusuku Lwemagugu lwamenyetelwa ngalokusemtsetfweni ngemnyaka wa-1996 ngaleyo ndlela-ke kufanele kutsi sisebentise lolusuku kukhumbula emagugu etfu lesabelana ngawo kute sakhe inchubekelembili yetfu kusukela nga-1994 ekwakheni iNingizimu Afrika lebumbene.
1.8. IKhabhinethi yatjelwa ngalamafishane mayelana neNyanga Yetisebenti Tahulumende ngesikhatsi senyanga yeNyoni ngaphasi kwengcikitsi letsi: “Imisebenti Yahulumende Iyindzaba Yekukhula Lokungukhukhulelangoco: Kubeka Umkhankhaso we-Batho Pele kulelinye lizinga ekuchubeleni Embili Tisebenti Tahulumende.”
Lenyanga Yetisebenti Tahulumende lonyaka iphindze futsi yenteke libanga lelisemkhatsini tethemu yaHuhulemnde Lowatsatsa Lulawulo nga-2014 futsi ngemuva kwenyanga kwenteke lukhetfo lwahulumende wasekhaya. Loluhlelo lutotsatsa inyanga luyincenye yeLisukuhlela Lekuvusetela i-Batho Pele lokuhloswe ngalo kwakha futsi kusebenta lokuhle, kutiphatsa, kutigcabha kanye nebungcweti etisebentini tahulumende natenta umsebenti wato.
Tisebenti tahulumende kuyo yonkhe imikhakha yahulumende titawusebentisa lenyanga kutsi tichumane netakhamuti kanye nalabanye labatsintsekako labasebentela sive mayelana nesidzingo sekuletsa tinsita kubantfu. Loku kuyincenye yekucinisa kucala kusebenta kweLuhlelo Lwekutfutfukisa Lwavelonkhe ngekutsi kwakhiwe umbuso lophumelelako nalodlala indzima ekutfutfukiseni nasekuletseni luntjintjo.
1.9. Kugutjwa kweLiviki Lomnyaka lema-Thusong Service Centre kusukela mhla ti-19 kuya mhla tinge-23 Inyoni 2016 kutawubanjwa ngaphasi kwengcikitsi letsi: “Ema-Thusong Service Centre – Kuchubela Embili Umsebenti Wahulumende: Sibakhe, Siyanakekela, Siyasebenta.” Leliviki ligcamisa lwatiso ngahulumende, tinsitakalo kanye nematfuba lakhona ema-Thusong Service Centre kulolonkhe lelive. Imicimbi seyihleliwe yekugubha leliviki kanye nekugcamisa loko letikhungo letiphumelele kukwenta kusukela tasungulwa ngemnyaka wa-1999.
1.10. Hulumende wetfule luphawukutsengisa kanye nelisukuhlela lekuchumana lweLuhlelo Lwekutfutfukisa Lwavelonkhe (i-NDP). Loluphawu lolubonakalako lwe-NDP lutawuhlanganisa luphindze lugcamise imtamo yahulumende mayelana nenchubekelembili ekucaleni kwekusebenta kwe-NDP ngekusebentisa luphawukutsengisa lolubonakalako.
2. Tincumo letimcoka teKhabhinethi
2.1. IKhabhinethi ilivumile lisu lelitawusetjentiswa yiNingizimu Afrika emhlanganweni walonyaka we-G20, leyemukele ingcikitsi lebanti letsi "Kugcamisa Tindlela Letinsha Tekwenta Tintfo, Ngemfutfo lomkhulu, Ngekuhlangana kanye Nekufaka Wonkhe Umnotfo Wemhlaba." Mengameli we-G20 wanyalo live laseChina.
Inhloso lemcoka ye-G20 kwandzisa kusebenta ngekubambisana ngemave lahlukene kute kusimame umnotfo wemhlaba wonkhe, kwenta kutsi kube nekusimama nasetinhlelweni tetetimali temhlaba wonkhe, kugcugcutela kukhula kwesikhatsi lesidze lokusimeme kanye nekucinisa tindlela lolawulwa ngayo mnotfo wemhlaba.
Mengameli Jacob Zuma utawuhambela Ingcungcutsela ye-G20 letawube iseHangzhou, eChina mhla ti-04 kanye namhla ti-05 Inyoni 2016. Kutimbandzakanya kweNingizimu Afrika kumayelana nekunika lisukuhlela lelibuka embili ekusunguleni inkhundla yetemnotfo yemave ngemave letawuchubela embili iphindze icocisane ngemphumela lotawuba muhle kakhulu eveni laseNingizimu Afrika, i-Afrika kanye nemanye emave lasatfutfuka. Ingcugcutsela ye-G20, kwekucala emlandvweni kutsi ibe nelinani lelinyenti lemave lasatfutfuka lahambela lengcungcutsela.
2.2. Kukhishwa kweLubalobalo Lwavelonkhe Lebugebengu Lemnyaka wa-2015/16, lesitsatfwa kudatha yebugebengu lobubikwa etiteshini temaphoyisa kuvunyiwe futsi sitawushicilelwa mhla ti-02 Inyoni 2016
Kukhishwa kwalelubalobalo kufaka ligalelo kumphumela welisukuhlela lotsi 'Bonkhe bantfu eNingizimu Afrika baphephile futsi nabo beva njalo.’
Lolubalobalo lwebugebengu luyinkhomba lebalulekile yahulumende ekulweni kwakhe nebugebengu ngekuhlanganyela nemimango, tinhlangano tetisebenti kanye nemabhizinisi. Lolubalobalo kufanele kutsi lubukwe ngeliso lekukhula kwelinani lebantfu kanye nesimo setemnotfo.
2.3. IKhabhinethi itfole umbiko lomayelana neMiphumela Yeseshini Ye-12 Yengcungcutsela Yemave Angamalunga Esivumelwano seMhlabuhlangene Sekulwa Nekudaleka Kwelugwadvule (i-UNCCD COP12) lebeyibanjelwe e-Ankara, eTurkey kusukela mhla ti-12 kuya mhla tinge-23 Imphala 2015.
INingizimu Afrika yacokwa njengalelinye live lelitawuzuza kuloko lokuhloswe yi-UNCCD eluhlelweni lwekusekela, lolutawusita emave kutsi akhe ngekwawo tinhloso tawo tavelonkhe letitawuhambisana netimo tawo kanye netintfutfuko lokuhloswe kucalwa ngato kutsi tentiwe.
Live laseNingizimu Afrika liyakwemukela lokutsi Lesivumelwano sitsintsa emave onkhe kanye nesidzingo sekusita onkhe emave latsintsekile ngalobugwadvule, kwehla kwelizinga lemhlaba kanye nesomiso lokutakwenta kutsi kucinisekiswe kutsi letintfo tiyanakwa nangabe tenteka emaveni nome emhlabeni wonkhe. Loku kutawucinisekisa kutsi kuba nakhukhulelangoco kanye nekwenta ncono budlelwane baseNyakatfo Ningizimu kanye nekusebenta ngekubambisana.
2.4. IKhabhinethi ikuvumile kubamba ngekuhlanganyela Kwengcungcutsela Yemhlaba Yesibili Yekumunyisa Litiko Letemphilo kanye ne-International Baby Food Action Network, kusukela mhla ti-11 kuya mhla ti-14 Ingongoni 2016, ngaphasi kwengcikitsi letsi “Asenteni kutsi sidale simondzawo lesitawusita bomake nebantfwana.”
Loku kukhomba kutinikela kweNingizimu Afrika kulesicelo sekuvikela, kugcugcutela kanye nekusekela kumunyiswa kwebantfwana kanye nekwenta ncono i-ajenda yebantfwana labancane kanye netinswane.
Loku kufaka ligalelo ekufezekiseni yinye yetinhloso tesikhatsi lesidze letiyimfica tetemphilo letibekwe kuLuhlelo Lwekutfutfukisa Lwavelonkhe, kunciphisa kushona kwabomake, kushona kwetinswane nebantfwana. Tinhloso Tentfutfuko Letisimeme tiphindze futsi tigcizelele ekwenteni ncono kudla. Lisu Leliphelele Lekucala Kusebenta mayelana Nabomake, Kudla Kwetinswane kanye Nebantfwana Labancane, linenhloso yinye yetinhloso temhlaba wonkhe letisitfupha tekudla kutsi kwandziswe linani labomake labamunyisa bantfwana libele kuphela etinyangeni letisitfupha tekucala lokungenani nga-50% nga-2025.
Kumunyisa umntfwana libele ngulenye yetindlela letincono tekucinisekisa kuphila kwemntfwana. Kumunyisa bantfwana libele ngendlela lephasi ngiko lokubanga kushona kwebantfwana laba-800 000 ngemnyaka (13% wabo bonkhe labafayo) kubantfwana labaneminyaka yebudzala lengaphasi kwemiihlanu kumave lasatfutfuka kanye nesimo lesisetulu sendlala, lokuyinsayeya lenkhulu yetemphilo e-Afrika.
2.5. IKhabhinethi ivumile kutsi Litiko Letemphilo libambe Ingcungcutsela Ye-17 Yemave Ngemave Yemitimba Lelawula Mitsi, kusukela mhla tinge-27 Lweti kuya mhla ti-02 Ingongoni 2016, ngekusebenta ngekuhlanganyela neNhlangano Yemhlaba Yetemphilo (i-WHO). Loku kukhomba kutinikela kwahulumende ekubukaneni netinsayeya tetemphilo temhlaba wonkhe ekusebenteni ngekubambisana kwemitsetfo kanye nekwenta ncono kuphepha, kuphumelela kanye nelizinga lemitsi netisetjentiswa tetekwelapha.
Lenkhundla yekubonisana yemitimba lelawula imitsi yemave langemalunga e-WHO la-194 ihlose kulungisa kulawulwa kwemitsi kanye netisetjentiswa tekwelapha kanye nekutsi kube nekusebenta ngekubambisana kwemitsetfomgomo yekulawula.
Kubamba lengcungcutsela kutawucinisa umtimba wavelonkhe wekulawula imitsi, Umkhandlu Wekulawula Imitsi, kanye netinhlelo temikhicito yetemitsi. Kucocisana kutawuba neligalelo futsi ekusebentisaneni ngekubambisana kanye nekwenta ncono emazinga ekulawula e-Afrika kanye nakummango we-SADC.
Kuphindze futsi kunike live laseNingizimu Afrika kunakwa njengelive lelidlala indzima emhlabeni wonkhe ekulawuleni nasekungameleni imitsi nemikhicito lehambelana nawo. Lelive litawuba nelitfuba lekwakha tinchubomgomo temitsi temave ngemave lengaphindze ibe ligunyakwenta emaveni langemalunga e-WHO.
2.6. IKhabhinethi iphindze futsi yabikelwa ngalamafishane mayelana nenchubekelembili lebekhona mayelana nekucala kusebenta kweMtsetfo We-11 wa-2014 Wekulawula Kuphatsa Ummango. LoMtsetfo ucinisekisa kutsi kube neluhlelo lolufanako lwekulawula ummango kuyo yonkhe yomitsatfu imikhakha yahulumende kute kugcugcutelwe emagugu esive nemitsetfomgomo lelawula kuphatfwa kwemmango njengekusho kwesigaba se-195(1) seMtsetfosisekelo.
LoMtsetfo wenta kutsi kusungulwe tinhlaka letimbili letibitwa ngekutsi: (i) Lihhovisi Lemazinga Ekulinganisa Nekuhambisana kanye (ii) NeYunithi Yekusita Kusebenta. Kulandzelwe indlela lemangalisako yekucala kusebenta kwaletinhlaka.
Litiko Letemisebenti Yahulumende Nekuphatsa (i-DPSA) lakhe imitsetfo yekucala leyashicilelwa kugazethi mhla ti-15 Kholwane 2016 kutsi ummango uphawule ngayo. Kucocisana kusachubeka emkhatsini weLihhovisi laseNingizimu Afrika Lemazinga Ekulinganisa (i-SABS) kanye naleminye imitimba yavelonkhe kutsi kwakhiwe indlela lesemtsetfweni letawuholela ekusebenteni nasekusunguleni Lihhovisi Lemazinga Ekulinganisa Nekuhambisana.
I-DPSA isachubeka nekucubungula kanye nekusungula luhlakamsebenti lemazinga ekulinganisa nemibandzela, lokufaka ekhatsi indlela yahulumende yekuhlelembisa letawuvumela kutsi kucale kusetjentiswa kwemibandzela lefanele.
2.7. IKhabhinethi itjelwe ngalamafisha mayelana nembiko welubalobalo lalabacele kukhoseliswa ngesikhatsi saBhimbidvwane kuya enyangeni yeNgongoni 2015. IKhabhinethi ukusekele kusungulwa kwelicembu lekusebenta lematiko ngematiko kute kucocisanwe ngekulawula kwaliwa kwekugcina kweticelo talabo labafuna kukhoseliswa kulelive.
LoMbiko ufaka ligalelo ekwatiseni kulawulwa kwalabangena kulelive ngenhloso yekwenta ncono kulawulwa kwalabafuna kukhoseliswa kanye nebabaleki labavela kulamanye emave.
Ngekusho kwelwatiso lolutfolakale kuLuhlelo Lwavelonkhe Lwelwatiso Lwalabangena Kulelive, kunalabasha labacela kukhoseliswa laba-62 159 lababhalisiwe, kunalabo laba-71 914 labhaliswe nga-2014 kanye nalaba-70 010 nga-2013. Ticelo leti-60 640 talabafuna kukhoseliswa tibhalisiwe tasetjentwa taphotfulwa esigabeni Sekuncuma Simo Sebuchamuki emkhatsini waBhimbidvwane nenyanga yeNgongoni 2015. Kuleto ticeloa tasetjentwa: ticelo leti-2 499 tekucela kukhoseliswa tavunywa, kwatsi leti-4 093 taliwa njengatite sisekelo kwatsi ticelo leti-44 048 tkufuna kukhoseliswa taliwa njengatiete sisekelo, letichaphatako netingekho emtsetfweni.
2.8. IKhabhinethi itjelwe ngalamafishane mayelana nenchubekelembili leseyentiwe mayelana neMtsetfosivivinyo Wemtimba Lolawula Iminyele (iBMA), wanga-2016 lowavunywa kutsi ungeniswe ePhalamende mhla tinge-23 Imphala 2015. LoMtsetfosivivinyo wangeniswa kwekucala ePhalamende mhla ti-08 Imphala 2015. Imitselela yetenhlalo netemnotfo, yalokusungulwa kwaloMtimba Wekulawula Iminyele, idzinga kutsi ingeniswe futsi naku-NEDLAC, kantsi loko kwentiwa mhla ti-13 Imphala 2015.
Kwabakhona inchubo lebanti yekubonisana ne-NEDLAC mayelana naloMtsetfosivivinyo emkhatsini wenyanga yeLweti 2015 kanye nenyanga yeNkhwekhweti 2016. Ngamhla ti-12 Inkhwekhweti 2016 umbiko wekuphotfula we-NEDLAC mayelana neMtsetfosivivinyo we-BMA, wanga-2016 wavunywa Likomidi Lekulawula Le-NEDLAC. LoMtsetfosivivinyo wacinisekiswa mhla ti-18 Inkhwekhweti Lihhovisi Lemelulekimtsetfo Wembuso kutsi wetfulwe ePhalamende. IKhabhinethi yanaka kutsi loMtsetfosivivinyo i-BMA, wanga-2016 wetfulwa ngalokulandzelako ePhalamende mhla tinge-25 Inkhwekhweti 2016 kwase kutsi kucocisana kwekucala ngaloMtsetfosivivinyo kwenteka ePhalamende mhla ti-06 Ingci 2016.
IKhabhinethi ivumile kutsi Litiko Letasekhaya (i-DHA) kanye Nensitakalo YaseNingizimu Afrika Yemalingena (i-SARS) iyiphotfule ngekushesha Isivumelwano Sekuvisisana lephatselene nekunconyelwa etikhundleni kwetisebenti letifanele taka-SARS kutsi tibe seTikweni Lasekhaya kute teseke kulawulwa kwemnyele lokukhona njenganyalo kanye nekuchumanisa imitamo kusimondzawo semnyele.
3. Imitsetfosivivinyo
3.1. IKhabhinethi ikuvumile kwetfulwa ePhalamende kweMtsetfosivivinyo Wekuchibiyela Imphahla Yetinhlangano Temmango, wanga-2016. LoMtsetfosivivinyo uchibiyela Umtsetfo Wemphahla Yetinhlangano Temmango, wa-1996 (Umtsetfo we-28 wa-1996), ngekuwenta kutsi uhambisane neligunyakwenta lekubuketa kwemhlaba lokubanti kwalelive.
Ugcugcutela kubusa ngentsandvo yelinyenti kanye nekusetjentiswa ngalokusimeme kwemhlaba wemmango lolawulwa tinhlangano temphahla yemmango egameni lemimango. Ucinisa umtsetfo wetikhungo tekubusa kanye nekwenta ncono kusekelwa kwato ngumbuso. LoMtsetfosivivinyo uhlose kusungula Lihhovisi Letinhlangano Temphahla Yemmango leliphetfwe nguMphatsi Wetinhlangano Temphahla Yemmango.
Imimango itawukhona kutsi itfole, ibe nemphahla iphindze futsi iyilawule ngemphumelelo ngekulandzela umtsetfo losungulwe ngekusebentisa umtfombolusito wemmango kanye nekulawulwa kweluphakelo nekuphatsa tinhlaka, letesekelwa nguhulumende.
3.2. Kwetfulwa ePhalamende kweMtsetfosivivinyo Wekuchibiyela Tindzaba Tebulungiswa, wanga-2016 lohlose kuchibiyela imitsetfo lemnyenti lenemtselela ekwenteni bulungiswa kute kulungiswe tindzaba letibonakalako naletiphatselene nendlela yekwenta tintfo, kucinisekisa kutsi kwentiwa kwebulungiswa ngaphandle kwetihibe yintfo leyo futsi levunyiwe.
Letichibiyelo tenteka ngendlela yekutsi akwenteki kutsi kugcugcutelwe Umtsetfo munye Wekuchibiyela kute kube nemtselela kuletichibiyelo kulemitsetfo lokukhulunywa ngawo. Letichibiyelo tehlukahlukene futsi tingachunyaniswa kuletinhloso letimcoka letilandzelako teLuhlelo Lwekutfutfukisa Lwavelonkhe, letibitwa ngekutsi kucinisekisa kutsi bonkhe bantfu baphephile futsi nabo bativela njalo ngekubuka luhlelo lwebulungiswa lolutimele kanye neluhlelo lwebulungiswa kutebugebengu lolungatsatsi luhlangotsi, kubumbana kutenhlalo, kute kufezeke umbuso lotfutfukako, lokhonako nalowenta tintfo ngemfanelo lophatsa takhamuti ngesitfunti kanye nekufakwa etindzabeni tetemnotfo.
4. Imikhosi letako
4.1. Mengameli Jacob Zuma utawuhola litsimba laseNingizimu Afrika eMhlanganweni Lomkhulu We-71 Wamhlabuhlangene (i-UNGA 71) emkhatsini wamhla ti-13 kuya mhla tinge-26 Inyoni lapha eNew York ngaphasi kwengcikitsi letsi: “Tinjongo Tentfutfuko Letisimeme: kwenta konkhe kuntjintja umhlaba wetfu.”
Loku kunika emalunga emibuso litfuba lekuhlola kuphumelela kwaMhlabuhlangene, ikakhulu njengenhlangano lesandza kugubha iminyaka lenge-70. Tinkhulumo kulindzeleke kutsi tigcile ekuntjintjweni kwaMhlabuhlangene, lokufaka ekhatsi kuvuseteleka kwe-UNGA, kwenta ncono umsebenti weMkhandlu Wetenhlalo Netemnotfo (I-ECOSOC), kanye nekuntjintja kuMkhandlu Wetekuphepha Wamhlabuhlangene (i-UNSC) kutsi yandzise linani lemave angamalunga esikhatsi lesidze nalawo angamalunga esikhashana.
Loku futsi kutawuba kwekugcina lapho Ban Ki-moon atawube etfula khona inkhulumo yakhe eMhlanganweni Lomkhulu Wemhlabuhlangene njengaMabhalane Jikelele wayo.
4.2. Umbutfo waseNingizimu Afrika Wetemaphoyisa (i-SAPS) utawugubha Lusuku Lwavelonkhe Lwekukhumbula mhla ti-04 Inyoni 2016, kukhumbula onkhe emalunga eMbutfo waseNingizimu Afrika Wemaphoyisa lashona emkhatsini wamhla lu-01 Mabasa 2015 kuya mhla tinge-31 Indlovulenkhulu 2016, ngesikhatsi asemsebentini alinga kucinisekisa kuvikeleka nekuphepha eNingizimu Afrika.
5. Tincumo teKhabhinethi mayelana netindzaba letimcoka tanyalo
5.1. IKhabhinethi ivakalise kukhatsateka kwayo ngalokujikijelana ngemavi lokuchubekako emkhatsini wemacembu lahlukahlukene mayelana nendzaba lephatselene neluphenyo lwema-Hawks etindzabeni letitsintsa baka-SARS. IKhabhinethi icela bonkhe labo labatsintsekako, lokufaka ekhatsi emalunga eKhabhinethi lasetikhundleni letahlukahlukene, kutsi atibambe futsi ayekele kukhuluma tinkhulumo esiveni leticondziswe kunome ngubani lotsintsekako kulendzaba. IKhabhinethi icela bonkhe labatsintsekako kutsi batiphatse ngesizotsa nangendlela lefanele futsi bakhulumisane kahle nangendlela lekhombisa inhlonipho kunekutsi bakhulume etinkhundleni tesive.
5.2. IKhabhinethi ihlanganyela kanye naMengameli Zuma ekuvakaliseni kuyetsemba ngalokuphelele Indvuna Yetetimali, kanye nalamanye emalunga lahlukahlukene eKhabhinethi, temabhizinisi, Tinhlangano Tetisebenti kanye netinhlangano temmango, beyenta umsebenti lomuhle kakhulu ekwakheni sitfombe sekutsembeka emnotfweni wetfu kubatjalitimali balelive nakulabo bemave angephandle. IKhabhinethi icele bonkhe labatsintsekako kutsi bahloniphe futsi babambisane netinhlaka tembuso letinikwe umsebenti wekuticinisekisa kugcinwa kwemtsetfo.
5.3. IKhabhineti iyachubeka ngekwenta konkhe lokusemandleni kuvikela umnotfo, kanye nemsebenti lobalulekile wentfutfuko tinhlaka letingaphasi kwahulumende letitfweswe umtfwalo wekutsi tiwente. Onkhe ema-ejensi embuso anemtfwalo wekutsi ente loko lagunyatwe kutsi akwente ngendlela yekutsi akutsikameteki umsebenti wahulumende nome akubi nemtselela lomubi emnotfweni welive.
5.4. Mengameli Jacob Zuma uhambele Ingcungcutsela Yesitfupha yaseTokyo Yemave Ngemave Lemayelana Nentfutfuko Yase-Afrika (i-TICAD VI) lebeyibanjelwe lapha eNairobi, eKenya kusukela mhla tinge-27 kuya mhla tinge-28 Ingci 2016. Loku kwaba kwekucala ngca kutsi i-TICAD ibanjelwe e-Afrika kusukela yasungulwa nga-1993.
I-TICAD-VI inike Tinhloko Tembuso kanye naboHulumende base-Afrika litfuba lelibalulekile kutsi beluse inchubekelembili kanye nekucala kusebenta kwetivumelwane taphambilini te-TICAD lokuhloswe ngato kugcugcutela ngekushesha kukhula kanye nentfutfuko e-Afrika.
I-TICAD-VI iphindze futsi yabakhona ngemnyaka wekucala kwekusebenta kwema-ajenda entfutfuko yesifundza kanye newemhlaba wonkhe, labitwa ngekutsi yi-Ajenda Ya-2030 Yentfutfuko Lesimeme kanye ne-Ajenda Ya-2063 kanye neLisu Lekucala Kusebenta kwawo Kweminyaka Yekucala Lelishumi. Ngekuhambisana ngalokuphelele nalama-ajenda entfutfuko, i-TICAD VI icocisane ngetingcikitsi tetindzaba livekati lase-Afrika lelibukene nato kusukela ngemhlangano wekugcina we-TICAD-V lebewuseYokohama, eJapan nga-2013. Loku kufaka ekhatsi tetimboni, temphilo, kanye netekusimama kutenhlalo.
IKhabhinethi iyasemukela setsembiso saNdvunankhulu Shinzo Abe lesitsi live laseJapan litawugcogca tigidzi tetigidzi letinge-$30 kumkhakha wetikhwama tetimali tangasese nakuhulumende itotitjala lapha e-Afrika kuleminyaka lemitsatfu letako kute kukhutsatwe kwakhiwa kwesakhiwonchanti e-Afrika.
Lenhlanganiso ibambe tinkhulumiswano letibanti naletijulile mayelana nemkhakha welutjalotimali lwangasese, kugucula iminotfo yase-Afrika ibe yetetimboni, kudala tinhlaka temnotfo letisimeme, tetemphilo kanye nekuvikela kubhebhetseka kwetifo letifanana nabo-Ebola ne-Zika, kulwa nebuphekulasikhuni, kufundzisa nekuhlomisa lusha loluphuye kakhulu nekuluvikela kutsi lungahehwa ngemacembu etidlamlilo newebuphekulasikhuni.
Tinhloko tembuso kanye nahulumende bayakugcizelela kutinikela kwabo ekuchubekeni ngekucinisa tinchubo te-TICAD ngekulandzela imitsetfomgomo yekungafihli lutfo kanye nekufaka wonkhe wonkhe, kucocisana nalabatsintsekako labamihibahiba, kuhambisana nema-ajenda ase-Afrika aphambilini, kugcila kakhulu etintfutfukweni letitsintsa bantfu, kanye nekucala kutisebentisa ngemphumelelo ngekusebentisa tindlela letifaka ekhatsi kulandzelela kubuka losekwentiwe.
5.5. Tehlakalo tebuhlanga letishiwo ngesikolo semantfombatana iPretoria High School for Girls tiyasikhatsata. IKhabhinethi iyasidvumisa sibindzi salabafundzi sekuveta lobuhlanga kanye nekubandlulula lokwenteka kulesikolo. Mbambamba labafundzi batishikashiki tengucuko kutenhlalo, letidzingekako ekususeni live lakitsi kumkhuba lomubi waphambilini wekubandlulula balisondzete kuleto tinjongo letenta iNingizimu Afrika ibe live lelibumbene kakhulu. Sicela bonkhe bantfu baseNingizimu Afrika kutsi bahloniphane futsi babumbane ekulweni nebuhlanga lobusehlukanisako esiveni setfu. Live lakitsi lelibuswa lelibuswa ngentsandvo yelinyenti lwakhiwe ngekuhloniphana kanye nasekuvumelaneni.
5.6. Sihlanganyela netigidzi tebantfu baseNingizimu Afrika ngekuhalalisela Licembu laseNingizimu Afrika ngekusebenta kahle kakhulu Emidlalweni yema-Olympikhi yanga-2016 lebeyibanjelwe eRio. Lelicembu lente lelive kutsi litigcabhe ngekutsi liphumelele kutfola tindondo letilishumi emidlalweni leyahlukahlukene, lokufaka ekhatsi tindondo tegolide letimbili. Kusebenta ngekutikhandla lokukhulu lokwentiwe nguWayde Van Niekerk ngekuphumelela kutfola igolide ku-400m waphindze wephula lirekhodi lemhlaba, kanye nekugijima ngekutimisela kwentfombi yetfu lesiyitsandza sonkhe Caster Semenya ku-800m ngeke sikukhohlwe etingcondvweni tetfu.
5.7. IKhabhinethi ihalalisela bantfu baseNingizimu Afrika kanye ne-IEC ngendzima labayidlalile ekucinisekiseni kutsi luhamba ngemphumelelo Lukhetfo Lwabohulumende Basekhaya. Kulo lonkhe lelive, emakhansela ahlangene akhetsa bosodolobha, bosomlomo kanye nabososiswebhu labakhulu. Lokhu kuwufakazi bekutsi lulawulo lwentsandvo yelinyenti luyasebenta.
IKhabhinethi igcugcutela takhamuti kutsi tichubeke titimbandzakanye kuMakomiti Emawadi kanye nakuletinye tindlela lokufaka ekhatsi imimango lekubohulumende bendzawo.
5.8. Lesimemetelo setigidzi tetigidzi le-R1, 5 tenhlawulo lekhokhwe baka-ArcelorMittal, bakhiciti bensimbi labakhulu balelive, ngekuhlanganyela ekuvumelaneni ngekutsengisa imphahla ngalokungekho emtsetfweni embonini yetinsimbi yinhlawulo yinye lenkhulukati lehlawuliswe inkampani yinye yemitimba lebukene netekucudzelana kutebhizinisi.
Lenkampani iphindze futsi yatibophelela, njengencenye yalenhlawulo, kutjala timali letitigidzi tetigidzi leti-R4,6 njengemali yekucala umsebenti lomusha wekwenta ncono tikhungomkhicito tayo kanye nekwenta ncono lizinga lekucudzelana. Lenhlawulo iphindze ifake ekhatsi indlela yekubeka intsengo etimphahleni emkhicitweni wensimbi lesicabati walenkampani sikhatsi seminyaka lesihlanu.
Loku kuyincenye yekulwa nekuchashatwa kwemandla emakethe kanye nekubeka intsengo yemphahla lengekho emtsetfweni lokusento lesilimata umnotfo, lesibanga tindleko letingakadzingeki emafekthri kanye nekufaka imisebenti engotini. Hulumende solomane usatinikele ekugcugcuteleni kukhula kwemnotfo lokuholwa lutjalotimali, hhayi kungakhulu kutemnotfo lokubangwa kuhlangana lokungekho emtsetfweni.
5.9. Sicela bonkhe bantfu baseNingizimu Afrika kutsi basebentise emanti ngekucophelela futsi bawonge, ngekusebenta ngekubambisana singenta siciniseko sekutsi kuba nekuphakelwa kwemanti lokusimeme futsi sivikele takhiwonchanti tetfu letimcoka.
Kunetimo tesomiso letisolomane tichubeke njalo etincenyeni letehlukene talelive nyalo seyiGauteng leseyitsintsekile njengaloku Luhlelo Lwemfula iVaal selungaphasi kwekucindzeteleka lokukhulu.
Kubukana nalesimo lesesikhona, Litiko Letemanti kanye Nekuhanjiswa Kwekungcola lisebentisana neNhlangano Yabohulumende Bekhaya (i-SALGA), Litiko Letekubusa Ngekubambisana Netendzabuko (i-CoGTA) kanye nabomasipala selitawubeka imikhawulo macondzana nekusetjentiswa kwemanti e-Ekurhuleni, eJozi, eTshwane kanye naseMogale City.
Kuphakelwa kwemanti emadolobheni kutakwehliswa nga -15% bese kutsi kuphakelwa kwemanti ekunisela kona kwehliswe -20%. Lemikhawulo ayigwemeki futsi itawuhlala isebenta kute kongiwe kuphakelwa kwemanti lesimo sidzimate sibe ncono.
5.10. Loko lokutfolwe yi-Mid-Year Population Estimates beLihhovisi Lelubalobalo laseNingizimu Afrika (i-Stats SA) kukhombisa kutsi linanibantfu laseNingizimu Afrika lenyuke lafinyelele etigidzini letinge-55.9 tebantfu labanesikhatsi sekuphila seminyaka lenge-62 kantsi kushona kwetinswane kona kulinganiselelwa ku-33.7 kulabatelwe baphila laba-1 000.
IKhabhinethi beyikhatsatekile ngekwenyuka kwelizinga lesandvulelangculazi (i-HIV) kusukela ku-12.2% kulomnyaka lophelile kwaya ku-12.7% ngemnyaka wa-2016 lokulinani lebantfu lelilinganiselwa kubantfu labatigidzi leti-7.03 labaphila ne-HIV.
IKhabhinethi incusa bonkhe bantfu baseNingizimu Afrika kutsi basebentisane nahulumende kuvikela kutsi kungabi nekusuleleka lokusha ngekutsi bantfu bahlolwe lokungenani kanye ngemnyaka, temacansi batente ngendlela lephephile bese kutsi emadvodza nebafana basilalele lesicelo sekutsi bayibuke indzaba yekuyosoka ngekwetemphilo.
5.11. IKhabhinethi isivile sincumo seNKantolo Yemtsetfosisekelo mayelana neMtsetfo Wekuchibiyela Emalungelo Ekwabiwa Kwemhlaba, lesentiwa nga-2014, kute kuvulwe futsi inchubo yalelive yekwabiwa kwemhlaba.
INkantolo inike iPhalamende iminyaka lemibili kutsi iwakhe futsi lomtsetfo nome iphasise Umtsetfo lomusha. Lesincumo sisho kutsi ngeke kube neticelo letisha letitawufakwa kudzimate kuphasiswe Umtsetfo lomusha lotawuphindza futsi uvule kufakwa kweticelo.
IKhomishini Yemalungelo Ekwabiwa Kwemhlaba itawube inemhlangano nebetidzaba kuhlahla indlela leya embili mayelana nalesincumo.
5.12. INingizimu Afrika itawube ibambe Ikhongolose Ye-35 Yemave Ngemave Yesayensi Yesimomhlaba lapha e-Cape Town International Convention Centre kusukela mhla tinge-27 Ingci kute kube mhla ti-04 Inyoni 2016.
LeKhongolose ihlose kufaka ligalelo ekwenteni ncono lucwaningo lolusisekelo kanye nalolo cwaningo lolusetjentiswa kutesayensi yesimomhlaba. Lomcimbi utawukhombisa ngesayensi yesimomhlaba yalesifundza ledvume emhlabeni kanye nemagugu esimomhlaba kanye netindzawo tesimomhlaba letingabukwa. Tinsayeya tesayensi yesimomhlaba kulesifundvo nato titawuhlolwa.
5.13. IKhabhinethi ivakalisa kudzabuka kwayo emndenini kanye nakubangani beNdvuna yeKhabhinethi yaphambilini kanye naNdvunankhulu waphambilini waseMphumalanga Kapa, Umfundisi Arnold Makhenkesi Stofile. Umfundisi Stofile bekangumakadzebona wesishikashiki setepolitiki lotimbandzakanye kuto tonkhe tinsika temzabalazo waseNingizimu Afrika, kusukela kumshoshaphasi nasekugcugcuteleni bantfu, kuya ekuvelaneni kwemave ngemave kanye nasekwakheni ngekwemtsetfo tinhlaka tahulumende.
Ikhabhinethi ivakalisa futsi kudzabuka kwayo emindenini yemalunga eMbutfo waseNingizimu Afrika Wetekuvikela lashone engotini yebhasi lapha eClarens eFreyistata.
IKhabhinethi ihlanganyela kanye naMengameli Jacob Zuma ekutfumeleni imilayeto yekuvelana naMengameli Sergio Mattarella, Hulumende kanye nebantfu baseItaly ngemuva kwekutamatama kwemhlaba lokwenteke lapha enkhabeni yelive laseItaly, lokuholele ekushoneni kwetakhamuti kanye nekudaleka kwemonakala lomkhulu emadolobheni lamanyenti. Sifisela futsi labo labalimele kwelulama masinyane.
6. Kubekwa etikhundleni
Konkhe kucashwa kuya ngekucinisekiswa kweticu tabo kanye nekuvunyelwa lokufanele.
6.1. IKhabhinethi icocisene mayelana nekucashwa kwemalunga eBhodi yaseNingizimu Afrika Yetindlela Tasemoyeni (I-SAA) yakuvuma kucashwa kwalaba labalandzelako:
a) Make Duduzile Cynthia Myeni (uphindze futsi wacashwa njengaSihlalo);
b) Make Mmakeaya Magoro Tryphosa Ramano (Lisekela laSihlalo akasiye umcondzisi losesigungwini);
c) Make Bajabulile Swazi Tshabalala (akasuye umcondzisi losesigungwini lesiphetse);
d) Make Thandeka Nozipho Mgoduso (akasuye umcondzisi losesigungwini lesiphetse);
e) Make Nazmeera Moola (akasuye umcondzisi losesigungwini lesiphetse);
f) Mnu. Akhter Hoosen Moosa (akasuye umcondzisi losesigungwini lesiphetse);
g) Make Gugu Sepamla (akasuye umcondzisi losesigungwini lesiphetse);
h) Mnu. Siphile Buthelezi (akasuye umcondzisi losesigungwini lesiphetse);
i) Mnu. Peter Holmes Maluleka (akasuye umcondzisi losesigungwini lesiphetse);
j) Mnu. Mzimkulu Malunga (akasuye umcondzisi losesigungwini lesiphetse);
k) Dkt Martha Mbatha (akasuye umcondzisi losesigungwini lesiphetse); Kanye
l) NeMnu. Peter Tshisevhe (akasuye umcondzisi losesigungwini lesiphetse).
Indvuna Yetetimali itawubamba umhlangano nalamalunga eBhodi lamasha kute awakhombe indlela ngelisu lekuba ngumnikati welutjalotimali.
Imibuto icondziswa ku:
Donald Liphoko
Makhalekhikhini: 082 901 0766


c: text/html

text:
Mswati III
Mswati III yiNgwenyama yeMbuso wakaNgwane (25 Mabasa 1986). Ingwenyama Mswati yatalwa yatiwa ngekutsi ngumntfwanenkhosi Makhosetive esibhedlela sase RFM kaManzini. Wakhulela emtini webukhosi Etjeni madvutane naseMasundvwini. Babe weNgwenyama bekuyiNkhosi Sobhuza II, kantsi make wakhe bekuyinkhosikati laTfwala. Imbube yemhlaba yacala imfundvo yayo esikolweni saseMasunvwini, emuva kwaloko safundza emtini webukhosi kaLozitha. Mswati wabese uwela tilwandle wayowufundza eNgilandi esikolweni sase Sherborne e Dorset eningizimu yelive. Watsi nakabuya nga 1986 wabutsatsa bukhosi watiwa ngekutsi nguMswati wesitsatfu.
kukhula[hlela | edit source]
Makhosetive watalwa yiNkhosikati laTfwala nenkhosi Sobhuza II mhla tilishumi nemfica enyangeni yaMabasa ngemnyaka wa-1968. Makhosetive wakhulela eTjeni lobekungumuti wenkhosi sobhuza II wase ungena esikolweni sasemaSundvwini kwatsi ngemuva kwaloko, wafundza esikolweni sasebukhosini kaLozitha. Kutsite nakufika sikhatsi sekutsi angene esikolweni semabanga lasetulu, Makhosetive wawela tilwandle wayofundza eNgilandi esikolweni saseSherborne edolobheni laseDorset.
Bukhosi[hlela | edit source]
Ngemnyaka wa-1982 ingwenyama Sobhuza II yakhotsama, Makhosetive wakhetfwa ke kutsi abe yindlalifa yeyise nga-1983. Ngaleso sikhatsi abeneminyaka lelishumi nakune. Nga-1983 wabese uyatfulwa esiveni Ngenyanga yeNyoni. Mhla tingemashumi lamabili nesihlanu kumabasa nga-1986 Makhosetive wabekwa waba yiNgwenyama yemaSwati wabe asanikwa libito laMswati wesitsatfu.
Emakhosikati[hlela | edit source]
Alishumi nesitsatfu:
- Inkhosikati LaMatsebula.
- Inkhosikati LaMotsa.
- Inkhosikati LaMbikiza (1986): Sibonelo Mngomezulu (16 íNhlaba 1969).
- Inkhosikati LaNgangaza: Carol Dlamini.
- Inkhosikati LaHwala: Putsoana Hwala (1974).
- Inkhosikati LaMagwaza: Delisa Magwaza (1974).
- Inkhosikati LaMasango (íNgci 2000): Senteni Masango (1981).
- Inkhosikati LaGija (íNkhwekhwéti 2002): Angel Dlamini.
- Inkhosikati LaMagongo (íNhlaba 2002): Nontsetselo Magongo.
- Inkhosikati LaMahlangu (Lídvúba 2002): Zena Soraya Mahlangu (1984).
- Inkhosikati LaNtentesa (26 íNkhwekhwéti 2005): Noliqhwa Ayanda Ntentesa (1981).
- Inkhosikati LaDube (11 íNhlaba 2005): Nothando Dube.
- Inkhosikati LaNkambule (14 Mábasa 2007): Phindile Nkambule.
- Inkhosikati LaFogiyane (30 Kholwane 2007): Sindiswa Dlamini
- Inkhosikati LaMashwama (2019) : Siphelele Mashwama
Bantfwanabenkhosi[hlela | edit source]
Bangemashumi lamabili nelisontfo bantfwana.
Emakhosatana:
- HRH Inkhosatana Sikhanyiso Dlamini (Mrs. Phiri)
- HRH Inkhosatana Temaswati Dlamini
- HRH Inkhosatana Tiyandza Dlamini (Mrs. Leite)
- HRH Inkhosatana Tebukhosi Dlamini
- HRH Inkhosatana Temtsimba Dlamini (Mrs. Schofield)
- HRH Inkhosatana Sibahle Dlamini
- HRH Inkhosatana Sakhizwe Dlamini
- HRH Inkhosatana Sentweleyinkhosi Dlamini
- HRH Inkhosatana Sibusisezweni Dlamini
- HRH Inkhosatana Nkhosiyenzile Dlamini
- HRH Inkhosatana Makhosothando Dlamini
- HRH Inkhosatana Sihlalosemusa Dlamini
- HRH Inkhosatana Mahlemalangeni Dlamini
- HRH Inkhosatana Mazwezulu Dlamini
- HRH Inkhosatana Nikudumo Dlamini
- HRH Inkhosatana Mpilwenhle Dlamini
- HRH Inkhosatana Sabusiswa Dlamini
- HRH Inkhosatana Ntsandvweni Dlamini
- HRH Inkhosatana Nolikhwa Dlamini
- HRH Inkhosatana Mpandzese Dlamini
- HRH Inkhosatana Lomchele Dlamini
Emakhosana:
- HRH Inkhosana Sicalo Dlamini
- HRH Inkhosana Maveletiveni Dlamini
- HRH Inkhosana Majahanonke Dlamini
- HRH Inkhosana Buhlebenkhosi Dlamini
- HRH Inkhosana Lusuku Dlamini
- HRH Inkhosana Sinawonkhe Dlamini
- HRH Inkhosana Lindani Dlamini
- Phumelele Sangweni (Umntfwana Ka HRH Inkhosatane Pindiwe Dlamini yaseNhlangwini )
- HRH Inkhosana Bandzile Dlamini
- HRH Inkhosana Mchwaso Dlamini
- HRH Inkhosana Saziwangaye Dlamini
- HRH Inkhosana Betive Dlamini
- HRH Inkhosana Mehluli Dlamini
- HRH Inkhosana Mkhandlo Dlamini
Tinsolo[hlela | edit source]
Mswati uletse tingucuko kupolitiki nasembusweni weSwatini kodvwa tingcapheli netinhlangano letifana ne People's United Democratic Movement (PUDEMO)[1] tikholewa kutsi letingucuko tekucinisa bukhosi bakhe kutsi abukeke kahle esiveni semaswati.[2] Kuya kwakhe emcimbini wendlovukati yemangisi lebeyatiwa ngekutsi i Diamond Jubilee yenta labanyenti bambuka ngeliso lelimbi impela ngenca yesimo sekuhlukunyetwa kwemalungelo ebantfu esiveni sakhe.[3]
Ingcebo yakhe[hlela | edit source]
betindzaba bamsola kakhulu Mswati ngendlela anjinge ngayo nangendlela asebentisa ngayo timali tembuso.[4] Loku kulandzela kutsi atsenge timoto teluhlobo leluphambili impela letibita ngetulu kwa $500,000 loku kufaka phakatsi nalemoto leyatiwa ngekutsi i Maybach yaka DaimlerChrysler ledvume ngekugitjelwa tingamula kuphela , tonke timoto takhe teluhlobo loluphambili tibalelwa ku 62 , loku kwente kutsi akwente kube semtsetfweni kuboshwa kwebantfu labatsatsa titfombe tetimoto takhe.[5] Ngekuya ngebakwa Forbes emnyakeni wa 2009 Mswati bekabalewa kutsi enamali lengu $200 emadola aseMelika lokumenta kutsi abewelishumi nesihlanu eluhlwini lwetinkosi letinjinge impela imhlabeni.[6] [7] NgaBhimbidvwane 2004 liphephandzaba le Times of Swaziland labika kutsi Inkosi icele umbuso kutsi ukhiphe tigidzi letingu $15 wemadola aseMelika ekuhlobiseni tigodlo takhe letintsatfu lapho kuhlala khona letinye tetindlovukati takhe letilishumi nakunye.[8] Ndvunankulu weSwatini wabese wenta sitatimende kutsi lendzaba kuleliphepha ayakhi futsi ingemanga laluhlata , wabese uyangeta watsi lemali lecelwe silo yekwakha tindlu tetinsita tesive letisihlanu hhayi tigodlo tebukhosi katsi futsi nalemali lebalwa nguleliphephandzaba ingemanga. Kutse ngekuhamba kwesikhatsi ngaloyomnyaka takhiwa tindlu tetinsita sive letabita tigidzi letine.[9]
Emareferensi[hlela | edit source]
- ↑ [1]
- ↑ [2]
- ↑ Daily Telegraph 18 May 2012 http://www.telegraph.co.uk/news/uknews/queen-elizabeth-II/9274690/King-of-Bahrain-lunches-with-Queen-as-human-rights-storm-rages.html
- ↑ King Mswati is Bankrupting Swaziland: Mornachy not for Africa!, Ole Africa
- ↑ Now only Mswati owns a Maybach!, City Press, 25 January 2009
- ↑ http://www.therichest.com/celebnetworth/politician/royal/king-mswati-iii-net-worth/
- ↑ http://www.times.co.sz/news/92235-king-doesn%E2%80%99t-have-us-200-million.html
- ↑ http://allafrica.com/stories/201310142652.html
- ↑ Swazi king gets go ahead for wives' palaces; 25 July 2004; Independent Online

robotstxt: allowed

filter: keep


text:
Emalangeni
EmaLangeni tibongo letidzabuka nobe letihlobene nebakaDlamini lokusibongo sebukhosi beSwatini. Kutsiwa ngemalangeni ngobe sikhumba sabo siyakhanya kwelilanga. Tibongo takadzeni temalangeni nguDlamini naMavuso, letinye boNkosi. BoNkosi behlukene kanyenti kukhona boNkosi Dlamini, bonkosi Gatsetje, boNkosi Ginindza naboNkosi Sihlongonyane. Kutsiwa boNkosi bebatsandza kutsatsana bodvwa, kute bakhweshise buhlobo bebatibita ngabokhokho babo labehlukene kepha babakaNkosi.
Tibongo letitalwa ngemalangeni[hlela | edit source]
Shabalala[hlela | edit source]
BoShabalala batalwa nguShabalala lekutsiwa abengumnakabo sidvwabasilutfuli. Bona babakhe eningizimu neMhlongamvula lapho sekuyiWakkerstrom khona nyalo.
Mahlalela[hlela | edit source]
BoMahlalela nabo ngemaLangeni, kutsiwa bebabaleka nako sebatfola indlovu ifile bangabe basachubekela embili, sebahlalele kudla lendlovu kwase kutsiwa bomahlalela.


text:
Swati Luke 2:1-20
Kulawo malanga Khesari, Agustusi, wamemetela kubo bonkhe bantfu bembuso kutsi kubhaliselwe lubalo. Lolubalo lwekucala lwentiwa ngesikhatsi Kwiriniyusi anguLusibalukhulu waseSiriya. Wonkhe umuntfu wahamba wayawubhalisa edolobheni lakubo. NaJosefa wesuka eNazaretha yaseGalile waya eBhetlehema yaseJudiya, edolobheni laDavide, ngobe abeyintalelwane yaDavide, waya kuyawubhalisa yena naMariya labetsembise kumshada. Mariya abetetfwele. Kwatsi baseBhetlehema, sase siyefika sikhatsi saMariya sekubeleka. Watubula ngendvodzana, wayigocota ngetindvwangu, wayilalisa emkhombeni wekudlela tinkhomo, ngobe phela kwakungenandzawo yekuhlala endlini yetihambi. Bekunebelusi kulelo live lababeluse imihlambi yetimvu ebusuku etsafeni. Ingilosi yeNkhosi yabonakala kubo, nebukhatikhati beNkhosi babakhanyisela, baze besaba kakhulu. Kodvwa ingilosi yatsi kubo: "Ningesabi; ngobe nginiletsele indzaba lemnandzi, yekutfokota lokutawuba kwebantfu bonkhe; ngobe lamuhla nitalelwe emtini waDavide uMsindzisi longuKhristu iNkhosi. Loku kutaba sibonakaliso kini: Niyawukhandza umntfwana agocotwe ngetindvwangu alele emkhombeni wekudlela tinkhomo." Masinyane kwabonakala lengilosi inesicumbi lesikhulu setingilosi tasezulwini sihlabelela sidvumisa Nkulunkulu sitsi: "Akube bukhosi kuNkulunkulu kulelisetulu kakhulu nekuthula emhlabeni kubantfu labatfokotelwa nguye!" Kwatsi lapho tingilosi setibuyele ezulwini, belusi bakhulumisana batsi: "Asambeni siye eBhetlehema siyewubona loko lokwentekile, lesitjelwe kona yiNkhosi." Ngako-ke bashesha bahamba, bakhandza Mariya naJosefa nemntfwana alele emkhombeni wekudlela tinkhomo. Kwatsi nabambona belusi, babatjela loko lababekuve ngengilosi ngalomntfwana; bonkhe labakuva loko bamangala ngalababekutjelwe belusi. Yena-ke Mariya watikhumbula tonkhe leto tintfo, wazindla ngato enhlitiyweni yakhe. Belusi babuyela emuva badvumisa babonga Nkulunkulu ngako konkhe lababekuvile nalababekubonile; kwakunjengobe ingilosi yayibatjelile.


text:
Ihumushwe ngu Cebelihle Mbuyisa
Kunelifilimu leliphume emalangeni lendlulile lekutsiwa yi The Unthinkable lelikhombisa kubulawa nekulinyatwa kwebantfu baseSwatini ngemaphoyisa nemasotja ahulumende. Lelifilimu lelicoshwe ngelicingo lekutsiwa yi-iPhone selikhangiswe emaveni lafaka ekhatsi iMelika, iNorway, iTaiwan kanye neNingizimu Afrika. Lisetawukhangiswa nasedolobheni laseHarare eZimbabwe. Kantsi -ke selike lavela nasehlelweni leSABC lekutsiwa yi Cutting Edge.
Kulelifilimu kunetindzaba letitfusako ngekushaywa nekudutjulwa kwebantfu ngebudlova lobunesibhuku, nebuhlungu labendlula kubo. Sihloko salelifilimu sisuselwe kuko konkhe loko. Anika sibonelo, Comfort Ndzinisa, 36, umcondzisi walelifilimu, utsite emasotja ajika lomunye walabebabhikisha emathayini bekavutsa, washa waphotfuka sikhumba.
“Lokunje angizange sengikubone,” kusho Ndzinisa. “Lamasotja amgaca ngemahwayela emathayi lavutsako. Ngumhlolo lomangalisako lo.”
ISolidarity Fund – inhlangano leyisungulwe mavolontiya aseSwatini abambisene nalamanye lasemaveni kuze basite labantfu labanengi labadutjulwa balimala – imubambise kakhulu umcondzisi ekuhlanganisweni kwalelifilimu.
Lolubanjiswano aluhlelwanga -ke futsi. Kutfwebula kwacala nje esitfubeni mhla umcondzisi, loyaye atitfwebulele nje kwasakudlala, acelwa ngumngani wakhe kutsi alungise titfombe letimbalwa.
“Ngabese ngicela lomngani kutsi atfwebule futsi, kodvwa ngendlela lengiyo – atfwebue litjeke ngemhlubulo lelicingo, lingakemi,” kusho umcondzisi. Wabese -ke naye uhamba nebesikhwama selubanjiswano uya emakhaya alabalimele kuyotfwebula. Kwaya ngekuya bandza bantfu labasitako, netinhlangano ngalokunjalo. Kwakutawuba titfombe taletindzaba letibekiwe nje. Bekungekho ehlelweni kutsi lomsebenti utawukhula ufike kulelizinga lofike kulo.”
Sikhumbuto lesigcamile
Umfundzi wasenyuvesi, Tibusiso Mdluli, 22, longulomunye wemavolontiya esikhwama selubanjiswano, utsi lokukhulu lelifilimu lelikuvetako budlova bemasotja nemaphoyisa aseSwatini. Kusekela leliphuzu, ukhulume ngekushaywa kwebafundzi baseNyuvesi yaseSwatini bebabhikisha ngemnyaka wa2019 ngemaphoyisa. Utsi, “labanye balabafundzi bebabuya kuyogeza bembatse emathawula kuphela nabashaywa ngulamaphoyisa.”
Ndzinisa utsi kumcoka kukhumbula kutsi kuzabalezela inkhululeko eSwatini akucali itolo. “Akusiko kwekucala emaphoyisa akhwela atehlela ebantfwini, netitelega tibe khona phambilini – lokwehlukile nyalo kutsi lobudlova sebuphakeme baya etulu. Sekubi nje impela.”
Mdluli ugcizelele watsi kumcoka kutsi emaSwati akhulume ngalolokwentekile, ngato tonkhe tindlela letikhona. “Kuzabalaza kwetfu ungatsi akuzange sekwenteke. Nawubuka nje nemhlaba awati lokutseni ngelive laseSwatini.”
Gugulethu Makhanya, 40, longulomunye wemavolontiya alesikhwama selubanjiswano, futsi lowadlala indzima lenkhulu ekuhlanganisweni kwalelifilimu, utsi bekumcoka kutsi bavete buso balabantfu labalimala kanye nemindeni yalabo lababulawa.
“Siyetsemba bantfu batawutibonela nabo kutsi kwentekani [eSwatini]. Kumcoka kakhulu kutsi bantfu bemhlaba babone lobudlova nalesibhuku bantfu lababulawa ngaso,” kusho Makhanya.
Nanoma tinombolo tebantfu lababulewe nalabalinyetwe tingatiwa ngalokuphelele, ngenca yelwati leligodliwe, Ndzinisa utsi lelifilimu liyasivala lesikhala.
“Lelifilimu lichitsa lesidzingo sekupheloku sihhwebhana ngetinombolo. Noma kwabulawa bantfu labasihlanu noma labalikhulu, lokusalako hulumende unengati etandleni takhe,” usho njalo umcondzisi.
“Uma sikhuluma liciniso, lelifilimu liyindlela yetemaciko yekulwela emalungelo eluntfu. Alifani nje netitfombe letiyaye tidvwetjwe nje, tidvwetjelwe lite,” kungeta Makhanya.
Umuno evalweni
Khulekani Msweli, 37, umsebenti wemaciko nemfashini wasendzaweni lokulinywa kuwo umoba iVuvulane, utsi indzima ledlalwa betemakhono eSwatini abayiboni bantfu, bayitsatsela phansi. Nanoma nje “badlala lenkhulu indzima ekukhulumeni ngetinkinga tesive, ekutjeleni tiphatsimandla emaciniso, nasekubeni sibuko sangunoma ngusiphi sive.”
“Bemaciko bayaye bahambe ngetigi tesive. Anendlela -ke futsi yekukhona kuveta lokwentekako eveni ngaso sonkhe sikhatsi, baphindze bakugcine konkhe loko ngemakhono abo,” kusho Msweli.Miningi imifanekiso Msweli layibatile lehlaba hulumende lokhona. Munye walemifanekiso usitfombe sakhe matfupha lesibitwa ngekutsi See No Evil, Hear No Evil, Speak No Evil. Kulesitfombe, Msweli utivale emehlo, tindlebe nemlomo. Yindlela yakhe yekukhombisa indlela hulumende waseSwatini lathulisa ngayo kucabanga nekukhuluma ngekukhululeka.
“EmaSwati lamanengi eva ngatsi avalwe umlomo. Uma bakhuluma emaciniso noma bakhuluma bacondza tiphatsimandla, kungenteka batikhandze ejele noma bashayiwe baphindze bahlukumetwa ngemaphoyisa,” kusho Msweli. “Nasichubeka sifela ngekhatsi singakhulumi ngaletinkinga, sigcinela kulesimo lesesikuso namuhla, lapho khona sive sibhoma ngentfukutselo.”
Labo labamelana nendlela hulumende enta tintfo ngayo batitfola bakulenkhulu kabi inkinga, kusho Msweli. “Kodvwa -ke, bantfu kumele bakhulume. Angeke sivalwe sibemaciko ekuveteni imicabango yetfu ngemsebenti wetfu.”
Uphindze wagcizelela Msweli kutsi kuthula akusiti, nekutsi kungakuholela ekufeni. Ngemnyaka wa2017, walikhombisa leliphuzu ngemfanekiso lobitwa ngekutsi Silence I, lapho khona buso bakhe, nemlomo lose nkhe, bunamekwe phansi.
Kukhuluma ngalelincace livi
Lomunye wetemaciko lotsi emaSwati amucwa liphimbo nguTutu Mkhabela, 42, wakuMalindza. Mkhabela ungumdvwebi wemifanekiso. Uyaye asebentise impenisela nelitje lelikwasamsiti lokutsiwa yi-graphite. “Ngitalwa emndenini webantfu bemaciko. Ngakhula ngibuka imidvwebo yabobhuti bami labadzala, ngase ngayahawukela, kwaba yintfo lengifisa kuyenta nami.”
NjengaMsweli, Mkhabela unemifanekiso lekhuluma ngekuvalwa umlomo, lesihloko sayo sitsi Forced Silence. Wakhangiswa eYebo Art Gallery Ezulwini ngemnyaka wa2017, ngaphansi kwesicubulo lesitsi “eSwatini Manje”.
“Bantfu bebasoloku batsi lelive linekuthula,” kusho Mkhabela. “Ngikholelwa ekutseni bekute kuthula. Bekukubindza nje, kubindza kwencindzetelo. Kuningi lesingakusho ngesimo sepolitiki yalelive, kodvwa angeke sikhulume ngoba sivalwe umlomo.”
Lenye yemifanekiso yaMkhabela ibuye iwagceke kakhulu emaphoyisa kanye nemasotja eNkhosi Mswati wesitsatfu. Munye ukhombisa libala lelive livuleke umgodzi – umgodzi wenhlavu. Wawudvweba lomfanekiso emvakwekube emasotja nemaphoyisa adubule bothishela bebaya kuyobhikishela umholo eMbabane mhlaka 30 enyangeni yeMphala. “Kunebantfu labamusekelako lohulumende,” kusho Mkhabela. “Bengifuna kukhomba kutsi lesive sihlukene ekhatsi.”
Mkhabela unalomunye umfanekiso le ligama lawo kungu Patriot, lotjengisa indvodza lekhanywa yintsambo lenemishi wemjeka wakaNgwane. “Baningi kabi bantfu labalutsiwe labatsi batsandza lelive babe bakhanywa… Baningi kabi bantfu emakhaya labanganamali, lokungangeni lutfo kubo, baphuyile, kodvwa angeke ubatjele lutfo ngahulumende. Bangakubulala nekukubulala nawungase nje ukhulume kabi ngahulumende,” kusho Mkhabela.
“Lelihawu lelingale kwalenhloko yalomuntfu lekutivikela, kodvwa uyabona nawe selinetimbobo tenhlavu. Lokusho kwekutsi alisasebenti, alisavikeli, njengoba hulumende adubula bantfu bakhe.”
Kucindzetelwa ngayo yonkhe indlea
Lomunye umdvwebo lo ligama lawo kungu Blood, Sweat and Tears ukhombisa wesifazane loshuculile lonengati ebusweni. Lomdvwebo ukhuluma ngemaSwati lahluphekako nanoma asebenta kandzima, lagcilatwako kulomnotfo welive, aphindze aphocelelwe kutsi amukele emasenti emholo – kodvwa ngito letisebenti letihlanganisa lomcebo walelive, umcebo Mswati latigodlela yena nebantfu labadvutane naye.
“Engcondvweni yami bekunalabomake labasebenta emafemini, ikakhulu kuMatsapha. Ungamangala. Kunebantfu labangaholi lokutseni,” kusho Mkhabela. Naye uke wasebenta emafemini lapho timo takhona utifananisa “nebugcila”.
Nanoma Mkhabela, Msweli nalabanye benta umsebenti webuciko lohlaba hulumende, batsi basengakahlukubetwa ngenca yawo. Utsi loku kungenca yekutsi “betebuciko batsatselwa phansi kulelive. [Hulumende ucabanga kutsi] bantfu nje labatidlalela ngemapensela. Yindlela lababona tebuciko ngayo le. Ngaphandle -ke nawudvweba titfombe tendlovukazi noma inkhosi noma ndvunankhulu”.
Nanoma bangasekelwa, batsatselwa naphansi, labaningi bantfu bemaciko batsi angeke bayekele kuveta indlela simo sitfusa ngakhona, nekuveta budlova bahulumende ekuphatseni bantfu. Lona ngumsebenti wekuvukela umbuso lochutjwa kwati bumcoka bebulungiswa, basho njalo.
“Sive lesingavuli tandla simukele tinkhulumo letigcila emlandvweni nasetizatfwini tekutsi sibuyaphi kuze sifike la senta liphutsa lekungacabangeli likusasa,” kusho Msweli. “Sisitwa kucondza umlandvo ekulungiseni tinkinga. Umlandvo wenta sibone emaphutsa lesawenta kadzeni, sibone netindlela letatsatfwa, uphindze wente tindlela letahanjwa ngaphambilini tibe nguletincono.”


text:
Tuberculosis
Sifuba semoya (i-TB) sifo lesitsatselanako lesivamise kubangelwa ngemabhakthiriya esifo semoya (ema-MTB). Sifuba semoya sivamise kuhlasela luemaphaphu, kantsi singatihlasela naletinye tincenye temtimba. tifo letinyenti letitsatselanako atinato timphawu, leto tivamise kwatiwa ngekutsi yi-latent tuberculosis. kusuleleka lokubalelwa ku10% kwe-latent kuyaye kuchubeke kube sifo lesiphilako, uma ngabe siyekeliwe sangalashwa, sivamise kubulala ihhafu yalabo labanaso. Timphawu letatiwako tesifo seTB lesiphilako kutsi ukhwehlele lokungapheli netikhwehlela letinengati, ifiva, kujuluka ebusuku, nekondza . loku bekuvamise kubitwa nge "kuphelelwa" lebekubangelwa ngulokondza. kusuleleka kwaletinye titfo temtimba kungabangela timphawu letinyenti.
Sifuba semoya sisabalala emoyeni uma ngabe bantfu labane TB emaphashini abo bakhwehlela, bakhafuna, bakhuluma noma batsimula. bantfu labane TB leyisengakabonakali abasisabalalisi lesifo. Kusuleleka ngalesifo ngalokubonakalako kuvela kakhulu ebantfwini labane HIV/AIDS nalabo lababhemako. Kutfolakala kwalesifo lesiphilako se-TB kucondziswe kuma X-rays esifuba, kanye nekuhlolwa ngemicroscop ne simo salokuliketjeti lokusemtimbeni. Kuhlolwa kwesifo se-TB lesengakabonakali kweyame kuluhlolo lwesikhumba lolubitwa nge tuberculin (i-TST) noma luhlolo lwetingati.
Kuvikelwa kwe-TB kufaka ekhatsi kuhlolwa kwalabo labasengotini kakhulu, kutfolakala kwalesifo kusenesikhatsi nekulashwa kwalabagulako, nekuniketwa imitsi lehambisana ne bacillus Calmette-Guérin (i-BCG). Labo labasengotini kakhulu kufaka ekhatsi labasemakhaya, emsebentini, nalabo latsintsana nabo emphakatsini labanesifo se-TB. Kwelashwa kudzinga tindlela letiphindziwe tekusetjentiswa kwema antibiotics sikhatsi lesidze. kungasebenti kwema Antibiotic yinkinga lebhebhetsekako bese kuba nekukhula kwemazinga kwekungasebenti kwetidzakamiva tekulapha sifo sesifuba semoyalesingalapheki lula (i-MDR-TB) kanye nekungasebenti kwetidzakamiva ngalokuphakeme nakulashwa sifo semoya lesibitwa nge (XDR-TB).
Kusukela nga 2018 ikota yinye yebantfu labaphilako kucatjangwa kwekutsi basuleleke nge-TB. Kwesuleleka lokusha kulinganiselwa ku 1% walabantfu labakhona njalo ngemnyaka. Nga 2017, bekunebantfu labagulako labangetulu kwetigidzi leti-10 labanesifo se-TB lokwaholela kwekutsi kushone bantfu labalinganiselwa kusigidzi 1.6. Loku kwenta kwekutsi lesifo sibe yimbangela lehambembili yetifo letisulelanako letibulalanako. Kufa lokungetulu kwa 95% kwenteka emaveni lasatfutfuka, nangetulu kwa 50% e-India, China, Indonesia, Pakistan, nase Philippines. Inombolo yebantfu labasha labagulako njalo ngemnyaka yehlile kusukela nga 2000. Bantfu labalinganiselwa ku-80% emaveni lamanyenti ase Asia nase Afrika batfolakele banalesifo ngalesikhatsi 5-10% webantfu base United States batfolakele banalesifo ngalesikhatsi bahlolwa ngeluhlolo lwe-tuberculin. Sifo sesifuba semoya besisolo sikhona ebantfwini kusukela etikhatsini takudzala.


text:
241
19:7
Mak. 10:4
“Nangabe indvodza ishada nemfati, bese kutsi emvakwaloko incuma kutsi ayisamtsandzi ngesici lesitsite, ingambhalela incwadzi yesehlukaniso imnike yona, bese iyamkhipha ekhaya layo, imcoshe. 2Nangabe lomfati utsite nasesukile kulelikhaya, wase ushada nalenye indvodza, 3nayo iphindze futsi ingete yamtsandza, ingambhalela incwadzi yesehlukaniso imnike yona imkhiphe ekhaya layo, imcoshe, nome lendvodza yakhe yesibili ife, 4lendvodza yakhe yekucala leyehlukana naye ngekwemtsetfo akukafaneli ivunyelwe kutsi iphindze imshade emvakwekuba asahlazisiwe, loko kuyakuba sinengiso emehlweni aSimakadze. Ungacali kwenta kutsi lonakale live Simakadze Nkulunkulu wenu lanipha lona kutsi libe lifa lenu.”
5
“Nangabe indvodza isandza kushada, akufanele ihanjiswe kuya emphini nome-ke yetfweswe lomunye umsebenti, nome ngumuphi. Kufanele ikhululeke ihlale ekhaya layo, kuze kuphele umnyaka wonkhe solo ijabulisa umfati wayo lesandza kumshada.
6“Naweboleka umuntfu intfo letsite, ungawatsatsi ematje akhe ekusila, ngisho nembokodvo yinye, kutsi kube sibambiso, ngobe loko kusho kutsatsa kuphila kwakhe kutsi kube sibambiso.
7
1 Thim. 1:10
“Nangabe umuntfu ubanjwe atfumba lomunye um-Israyeli, amphatse njengesigcili nome amtsengise, lowo longumtfumbi kufanele abulawe. Niyakukukhipha kanjalo-ke lokubi lokumila emkhatsini wenu.
8
“Naniguliswa sifo lesisabulephelo, nibocaphela kutsi nenta njengobe baphristi, labangemaLevi, baniyala. Nibokulandzela nikucaphelisise konkhe loko lengibayale ngako kutsi bakwente. 9
Khumbulani loko lokwentiwa nguSimakadze Nkulunkulu wenu kuMiriyamu endleleni ngesikhatsi seniphumile eGibhithe.
10
Dut. 6:25
“Naweboleka umuntfu intfo letsite, ungacali uyewungena endlini yakhe kuyawutsatsa loko latakunika kona kube sibambiso. 11Mani ngephandle aze lomeboleki ete naso kuwe leso sibambiso. 12Nangabe lowo muntfu umphofu, leso sibambiso sakhe singalali ngakuwe; 13uyawusibuyisela kuye sembatfo sakhe nakushona lilanga kuze alale ngaso. Uyawukubonga kakhulu, loko kubalelwe kuwe njengesento lesihle embikwaSimakadze Nkulunkulu wakho.
14
Mal. 3:5
“Ungamcindzeteli umuntfu lomcashile ngenca yekutsi umphofu futsi weswele, nome ngabe ngumnakenu um-Israyeli nome ngabe wetive lohlala kulelinye lalamadolobha enu. 15
Uyakumkhokhela wonkhe umholo wakhe onkhe emalanga lingakashoni lilanga, ngobe phela weswele, naye wetsembe kusebentisa wona. Ngaphandle kwaloko uyawukhala ngawe kuSimakadze, bese uba nelicala lesono.
16
2 Khr. 25:4
Jer. 31:30
Hez. 18:20
“Boyise abayiwubulawa ngenca yebantfwana babo, nebantfwana futsi abayiwubulawa ngenca yaboyise babo; ngulowo muntfu uyawutifela yena ngesono sakhe.
17
23:9
Lev. 19:33-34
Dut. 27:19
Isa. 1:17
Jer. 5:28
Hez. 22:29
Zak. 7:9
“Ningabadleleli betive nome tintsandzane emalungelo langewabo nome nitsatse sembatfo semfelokati sibe sibambiso salakwebolekile. 18
Khumbulani kutsi benitigcili eGibhithe, Simakadze Nkulunkulu wenu wanephula kulelo live; ngiko nje nginiyala kutsi nikwente loku.
19
23:22
“Nanivuna ensimini, bese kusala lokunye ngesiphosiso, ningabobe nisancandzeka kuyawukukhwimita. Nibosale nikushiyela tindzindzi netintsandzane kanye nebafelokati, kuze Simakadze Nkulunkulu wenu anibusise kuyo yonkhe imisebenti yetandla tenu. 20Nanihhohlota titselo temncumo etihlahleni tawo, ningaphindzi kwesibili kuyawuhhohlota leto letisele emagaleni ato. Loko lokusele kushiyeleni tindzindzi netintsandzane kanye nebafelokati. 21Nanivuna emagelebisi etivinini tenu, ningabuyeli kuto kuyawukhwimita. Loko lokusele kushiyeleni tindzindzi, netintsandzane kanye nebafelokati. 22Khumbulani kutsi nani nanitigcili eGibhithe; ngiko nje nginiyala kutsi nikwente loku.”


text:
31
Ngako-ke bazalwane bami labangcwele, leninenhlanganyelo kulolubito lwasezulwini, cabangisisani ngaJesu, longumPhostoli nemPhristi Lomkhulu wesivumo setfu. 2
Wetsembeka kuNkulunkulu lammisa, njengobe naMosi etsembeka endlini yaNkulunkulu. 3
Noko Jesu wafanelwa ludvumo lolukhulu kakhulu kunaMosi, njengobe vele umakhi wendlu udvunyiswa kakhulu kunalendlu layakhile. 4Tonkhe tindlu tinebakhi bato, kodvwa Nkulunkulu ungumakhi wako konkhe. 5Mosi kambe abetsembekile kuko konkhe endlini yaNkulunkulu njengenceku, kuze kube bufakazi baleto tintfo lebekutawukhulunywa ngato kamuva. 6
1 Khor. 3:16
Ef. 2:20
Khol. 1:23
1 Thim. 3:15
Kodvwa Khristu wetsembeka njengeNdvodzana endlini yaNkulunkulu. Tsine-ke siyindlu yaNkulunkulu, nasibambelele ngesibindzi etsembeni letfu [kuze kube ngusekupheleni].Letinye tincwadzi tekucala tite lenkhulumo
7
NaMoya Longcwele uyasho utsi:
“Lamuhla, naniliva livi laNkulunkulu,
8
Num. 14:21
Dut. 33:8
ningatenti tibe lukhuni tinhlitiyo tenu
njengabokhokho benu
labamelana naye ehlane.
9Bokhokho benu bangilinga khona bangihlola,
isho iNkhosi.
Loko bakwenta,
nome babeyibona imisebenti yami
kuleminyaka lengema-40.
10Nguloko-ke lokwangicansula
kulabo bantfu baleto tikhatsi,
ngadzimate ngatsi:
‘Solomane bayeduka ngemicabango yabo,
netindlela tami abaticondzi.’
11Ngako-ke ekutfukutseleni kwami,
ngafunga ngatsi:
‘Bangeke basangena ekuphumuleni kwami.’ ”
12
Caphelani-ke, bazalwane, kutsi kubete emkhatsini wenu lonenhlitiyo lembi nalengakholwa, longahle ahlubuke loNkulunkulu lophilako. 13Kodvwa khutsatanani onkhe emalanga yingci nakusatsiwa: “Lamuhla”, kutsi kubete lowentiwa inhlitiyo yakhe ibe lukhuni ngekuyengwa sono. 14
Semb. 2:10,25
Ngobe sihlanganyela naKhristu kuphela, nasibambelele etsembeni letfu lakucala kuze kube ngusekupheleni.
15UmBhalo usitjela utsi:
“Lamuhla, naniliva livi lakhe,
ningatenti tibe lukhuni tinhlitiyo tenu,
njengalokwa nimelana naye.”
16
Bekubobani laba labaliva livi lakhe bamelana naye? Bekungesibo yini bonkhe labo labaphuma eGibhithe baholwa nguMosi? 17
1 Khor. 10:10
Bobani laba labamcansula iminyaka lengema-40? Bekungesibo yini labo labona bafela ehlane? 18
Bobani labo labafungela Nkulunkulu kutsi bangeke basangena ekuphumuleni kwakhe? Empeleni ngulabo lababengamlaleli. 19Siyabona-ke kutsi abazange bangene kuko ngenca yekungakholwa kwabo.


text:
61
Eks. 6:16
Num. 26:57
1 Khr. 23:6
Emadvodzana aLevi bekuboGeshoni, naKhohati, naMerari.
2Emadvodzana aKhohati bekubo-Amramu, naJisihari, naHebroni kanye na-Uziyeli.
3
Num. 3:2
Bantfwana ba-Amramu bekubo-Aroni, naMosi kanye naMiriyamu.
Emadvodzana a-Aroni bekuboNadabi, na-Abihu, na-Eleyazare kanye na-Ithamari.
4Eleyazare abenguyise waFinehasi,
Finehasi anguyise wa-Abishuwa.
5Abishuwa abenguyise waBukhi,
Bukhi anguyise wa-Uzi.
6Uzi abenguyise waZerahiya,
Zerahiya anguyise waMerayothi.
7Merayothi abenguyise wa-Amariya,
Amariya anguyise wa-Ahitubi.
8
15:27
Ahitubi abenguyise waSadoki,
Sadoki anguyise wa-Ahimasi.
9Ahimasi abenguyise wa-Azariya,
Azariya anguyise waJohanani.
10Johanani abenguyise wa-Azariya.
Azariya abekhonta, angumphristi ethempelini lelalakhiwe nguSolomoni eJerusalema.
11Azariya abenguyise wa-Amariya,
Amariya anguyise wa-Ahitubi.
12Ahitubi abenguyise waSadoki,
Sadoki anguyise waShalumi.
13
Shalumi abenguyise waHilkiya,
Hilkiya anguyise wa-Azariya.
14Azariya abenguyise waSeraya,
Seraya anguyise waJesadaki.
15
Jesadaki watfunjwa ngesikhatsi Simakadze avumela kutfunjwa kwebakaJuda nebaseJerusalema nguNebukhadnezari.
16
Emadvodzana aLevi bekuboGeshoni,NgesiHebheru “Geshomu” uke abitwe ngekutsi “Geshoni” naKhohati kanye naMerari.
17Emadvodzana aGeshoniNgesiHebheru “Geshomu” uke abitwe ngekutsi “Geshoni” bekuboLibni naShimeyi.
18Emadvodzana aKhohati bekubo-Amramu, naJisihari, naHebroni kanye na-Uziyeli.
19Emadvodzana aMerari bekuboMahali naMushi.
Leti bekutinsendvo temaLevi ngaboyise bato:
20TakaGeshoniNgesiHebheru “Geshomu” uke abitwe ngekutsi “Geshoni” bekunguLibni,
umsa wakhe, naJehathi, umsa wakhe, naZima, umsa wakhe,
21naJowa, umsa wakhe, na-Ido,
umsa wakhe, naZera, umsa wakhe,
kanye naJeyatherayi, umsa wakhe.
22Titukulwane takaKhohati bekungu-Aminadabi, umsa wakhe,
naKhora, umsa wakhe,
na-Asiri, umsa wakhe,
23na-Elkhana, umsa wakhe,
na-Abiyasafa, umsa wakhe,
na-Asiri, umsa wakhe,
24naThahathi, umsa wakhe,
na-Uriyeli, umsa wakhe,
na-Uziya, umsa wakhe,
kanye naShawula, umsa wakhe.
25Titukulwane taka-Elkhana bekungu-Amasayi, na-Ahimothi,
26na-Elkhana, umsa wakhe,Letinye tincwadzi tekucala titsi “Ahimothi 26 na-Elkhana. Emadvodzana a-Elkhana bekuboSofayi,”
naSofayi, umsa wakhe,
naNahathi, umsa wakhe,
27
na-Eliyabe, umsa wakhe,
naJerohamu, umsa wakhe,
na-Elkhana, umsa wakhe,
naSamuweli, umsa wakhe.Letinye tincwadzi tekucala tite “naSamuweli, umsa wakhe”
28
Emadvodzana aSamuweli bekunguJoweli,Letinye tincwadzi tekucala tite “bekunguJoweli” litubulo lakhe, na-Abiya, indvodzana yakhe yesibili.
29Titukulwane takaMerari bekunguMahali, naLibni, umsa wakhe, naShimeyi, umsa wakhe, na-Uza, umsa wakhe,
30naShimeya, umsa wakhe,
naHagiya, umsa wakhe,
na-Asaya, umsa wakhe.
31Lawa bekungemadvodza Davide lawabeka kutsi engamele kuhlabelela endlini yaSimakadze, nase kufakwe libhokisi lesivumelwane kuyo. 32Abekhonta ngekuhlabelela embikwelithende lekuhlangana, Solomoni waze wakha lithempeli laSimakadze eJerusalema. Lomsebenti babewenta ngekulandzela imitsetfo leyo leyayentelwe bona.
33Nankha-ke lamadvodza labekhonta kanye nemadvodzana awo:
Esiveni semaKhohati bekunguHemani, umhlabeli, umsa waJoweli, umsa waSamuweli,
34umsa wa-Elkhana, umsa waJerohamu,
umsa wa-Eliyeli, umsa waThowa,
35umsa waSufi, umsa wa-Elkhana,
umsa waMahathi, umsa wa-Amasayi,
36umsa wa-Elkhana, umsa waJoweli,
umsa wa-Azariya, umsa waZefaniya,
37umsa waThahathi, umsa wa-Asiri,
umsa wa-Abiyasafa, umsa waKhora,
38umsa waJisihari, umsa waKhohati,
umsa waLevi, umsa wa-Israyeli.
39Asafa, labebambisene naHemani, yena abekhonta ngasesandleni sakhe sekudla.
Asafa abengumsa waBherekhiya, umsa waShimeya,
40umsa waMikhayeli, umsa waBhaseya,Letinye tincwadzi tekucala netesiHebheru titsi “Maseya” umsa waMalkhiya,
41umsa wa-Ethni, umsa waZera, umsa wa-Adaya,
42umsa wa-Ethani, umsa waZima, umsa waShimeyi,
43umsa waJahathi, umsa waGeshoni, umsa waLevi.
44Ngasesandleni sangesancele bekubomnakabo lebekungemadvodzana aMerari:
Ethani abengumsa waKhishi,
umsa wa-Abdi, umsa waMaluki,
45umsa waHashabiya, umsa wa-Amasiya, umsa waHilkiya,
46umsa wa-Amsi, umsa waBani, umsa waShemeri,
47umsa waMahali, umsa waMushi,
umsa waMerari, umsa waLevi.
48Laba labanye bomnakabo lababengemaLevi bona bebanikwe leminye imisebenti ethendeni lekuhlangana, lekwakuyindlu yaNkulunkulu.
49
Num. 4:16
Kodvwa Aroni netitukulwane takhe bekungabo lababetfula iminikelo elatini lekushisa iminikelo kanye naselatini lemphepho. Umsebenti wabo bekukukhonta endzaweni lengcwelengcwele kanye nekwentela Israyeli inhlawulo yekubuyisana naNkulunkulu, ngekulandzela yonkhe imiyalo Mosi, inceku yaNkulunkulu, latsi ayentiwe.
50Titukulwane taka-Aroni bekungu-Eleyazare, umsa wakhe,
naFinehasi, umsa wakhe, na-Abishuwa, umsa wakhe,
51naBukhi, umsa wakhe, na-Uzi, umsa wakhe,
naZerahiya, umsa wakhe,
52naMerayothi, umsa wakhe,
na-Amariya, umsa wakhe, na-Ahitubi, umsa wakhe,
53naSadoki, umsa wakhe, na-Ahimasi, umsa wakhe.
54
Letindzawo nguleto letatabelwe emaLevi etitukulwaneni taka-Aroni telusendvo lwemaKhohati, njengobe tadliwa yinkatho yekucala:
55Anikwa iHebroni kaJuda kanye nemadlelo labeyitungeletile.
56Kodvwa emasimi kanye nemiti leyayitungelete lelidolobha kwanikwa Khalebi, umsa waJefune.
57
Titukulwane taka-Aroni tanikwa iHebroni, lidolobha lekukhosela, neLibna,NgesiHebheru “tabelwa emadolobha ekukhosela iHebroni neLibna” neJathiri, ne-Eshtemoya nemadlelo awo, 58neHileni, neDebiri, 59ne-Ashani, neJutha,SiHebheru sona site “neJutha” neBhethi Shemeshi kanye nemadlelo alamadolobha.
60Esiveni sakaBhenjamini banikwa iGibeyoni,SiHebheru sona site “iGibeyoni” neGeba, ne-Alemethi, ne-Anathothi kanye nemadlelo alamadolobha.
Emadolobha labelwa tinsendvo temaKhohati aba li-13 asawonkhe.
61Letinye titukulwane temaKhohati tabelwa ngenkatho emadolobha lalishumi emkhatsini wetinsendvo tencenye yesive sakaManase.
62Titukulwane takaGeshoni, lusendvo ngelusendvo, tabelwa ngenkatho emadolobha lali-13 esiveni saka-Isakhari, nesaka-Asheri kanye nesakaNaftali, nasemkhatsini wesive sakaManase lesasiseBhashani.
63Titukulwane takaMerari, lusendvo ngelusendvo, tabelwa ngenkatho emadolobha lali-12 esiveni sakaRubeni, nesakaGadi, nesakaZebuloni.
64Ngako ema-Israyeli anika emaLevi lamadolobha kanye nemadlelo awo.
65Esiveni sakaJuda, nesakaSimeyoni, nesakaBhenjamini emaLevi abelwa lamadolobha lasashitiwo.
66
Leminye imindeni netinsendvo temaKhohati tanikwa emadolobha esive saka-Efrayimu.
67Eveni letintsaba kulaka-Efrayimu tabelwa iShekhemu, lidolobha lekukhosela, neGezeri,Fundza Josh. 21:21; ngesiHebheru “tabelwa emadolobha ekukhosela iShekhemu neGezeri” 68neJokmeyamu, neBhethi Horoni, 69ne-Ayaloni, neGathi Rimoni kanye nemadlelo awo.
70Encenyeni yesive sakaManase ema-Israyeli abela tinsendvo nemindeni leminye yemaKhohati i-Aneri neBhileyamu kanye nemadlelo awo.
71
BakaGeshoni banikwa nankha emadolobha: Elusendvweni lwencenye yesive sakaManase babelwa iGolani leseBhashani ne-Ashtarothe kanye nemadlelo awo.
72Esiveni saka-Isakhari babelwa iKhedeshi, neDabherathi, 73neRamothi, ne-Anemu kanye nemadlelo awo.
74Esiveni saka-Asheri babelwa iMashali, ne-Abdoni, 75neHukhoki, neRehobu kanye nemadlelo awo.
76Esiveni sakaNaftali babelwa iKhedeshi eGalile, neHamoni, neKhiriyathayimu kanye nemadlelo awo.
77
BakaMerari, labanye bona babelwa nankha emadolobha: Esiveni sakaZebuloni babelwa iJokneyamu, neKhatha,SiHebheru site “iJokneyamu, neKhatha” neRimono, neThabori kanye nemadlelo awo.
78Esiveni sakaRubeni ngesheya kweJordane emphumalanga neJerikho babelwa iBheseri ehlane, neJahasa, 79neKhedemothi, neMefathi kanye nemadlelo awo.
80Esiveni sakaGadi babelwa iRamothi kulakaGileyadi, neMahanayimu, 81neHeshboni, neJazeri kanye nemadlelo awo.


text:
121
15:5
Umuntfu lotsandza kuyalwa utsandza lwati; kodvwa lotondza kucondziswa usilima.
2Umuntfu lolungile uyemukeleka kuSimakadze; kodvwa lohlosa lokubi uyamlahla.
3Umuntfu akasimamiswa kwenta bubi; kodvwa lolungile angeke ashukunyiswe.
4
Umfati lolungile ungumchele wendvodza yakhe; kodvwa loyihlazisako ufanana nekubola ematsanjeni ayo.
5Emasu alabalungile mahle; kodvwa teluleko talababi tiyedukisana.
6Emavi ebantfu lababi acotsele kucitsa ingati; kodvwa emavi alabalungile ayabakhulula bantfu.
7
Bantfu lababi bayaketulwa banyamalale; kodvwa imindeni yalabalungile iyawuhlala imile.
8Umuntfu udvunyiswa ngekunakekela kwakhe; kodvwa lonenhlitiyo lembi ubukeleka phansi.
9Uncono umuntfu lotitfobako atisebentele kunemuntfu lotsi ucebile kantsi uyalamba.
10Umuntfu lolungile uyatinakekela tifuyo takhe; kodvwa lomubi utiphatsa dlephu.
11
Lolima umhlaba wakhe uyawuba nenala yekudla; kodvwa lolibala kulandzelana netintfo letingenamsebenti akanangcondvo.
12Bantfu lababi betama kutiphephisa ngebubi; kodvwa labalungile bayakuma banganyakatiswa.Livesi 12 ngesiHebheru alicondzakali
13
9:17
Taga 5:22
Umuntfu ubanjwa tinkhulumo takhe letimbi; kodvwa lolungile uyasindza enhluphekweni.
14
Taga 13:2
Mat. 16:27
2 Khor. 5:10
Lomunye utfola inzuzo ngekukhuluma kwakhe; kantsi lomunye uyitfola ngekusebentisa tandla takhe.
15Silima sicabanga kutsi konkhe lokwentiwa ngiso kulungile; kodvwa umuntfu lotsatsa teluleko uhlakaniphile.
16Kutfukutsela kwesilima kusheshe kubonakale; kodvwa umuntfu lohlakaniphile uyayitsalalisela inhlamba.
17
14:5
Fakazi lowetsembekile ukhuluma bufakazi lobuliciniso; kodvwa fakazi lonemanga wandzisa emanga.
18Emavi lakhulumeke ngebudlabha ahlaba njengesikhali; kodvwa emavi lakhulumeke ngekuhlakanipha ayaphilisa.
19Umuntfu lokhuluma liciniso uyakhonsa; kodvwa lokhuluma emanga akakhonsi.
20Inkhohliso isetinhlitiyweni talabo labahlose lokubi; kodvwa labo labasebentela kutsi kube nekuthula bayawujabula.
21
Labalungile bayawuhlala baphephile etingotini; kodvwa lababi bayawuhlala basetinhluphekweni.
22
11:20
Imilomo lecala emanga isinengiso kuSimakadze; kodvwa laba labetsembekile bayinjabulo kuye.
23
13:16
Umuntfu lohlakaniphile uyalufihla lwati lwakhe; kodvwa tilima tikubeka ebaleni kungati kwato.
24
13:4
19:15
Sandla lesikhutsele emsebentini sigcina siphetse; kodvwa livila ligcina lisigcili.
25Kukhatsateka kuyamondzisa umuntfu; kodvwa livi lemusa limenta ajabule.
26Umuntfu lolungile ungumholi kumakhelwane wakhe; kodvwa lababi bayedukisana.
27Umuntfu lolivila uyalamba; kodvwa lokhutsele ugcina aphumelele.Livesi 27 ngesiHebheru alicondzakali
28Kutiphatsa kahle kwalolungile kuyindlela leya ekuphileni; kodvwa kutiphatsa kabi kuyindlela leya ekufeni.


text:
Livangeli laJesu Khristu Ngekulandzisa Kwa-Johane
Livangeli laJesu Khristu Ngekulandzisa Kwa-Johane
- Ekucaleni kungakadalwa lutfo, abevele akhona Livi. Livi abekuNkulunkulu, Livi abenguNkulunkulu.
- Yena lowo labekhonanchanti, abenaNkulunkulu.
- Konkhe kwadalwa ngaye, ngaphandle kwakhe kute lokwadalwa kuko konkhe lokudaliwe.
- Nguye labengumtfombo wekuphila , naloko kuphila bekukukhanya kwebantfu bonkhe.
- Lokukhanya kukhanya ebumnyameni, bumnyama abukakwemukeli.
- Bekukhona umuntfu labetfunywe nguNkulunkulu, libito lakhe bekunguJohane.
- Lowo abetele bufakazi, atewufakaza ngaloko kukhanya, kutsi ngaye bonkhe bantfu bakholwe.
- Yena abengesiko loko kukhanya, kepha abetewufakaza ngaloko kukhanya.
- Kukhanya kweliciniso, lokukhanyisa wonkhe umuntfu, bekuseta emhlabeni.


text:
Jesu
Jesu lophindze atiwe ngekutsi ngu Jesu Khrestu bekangumfundisi aphindze abe ngumshumayeli wesive semaJuda. Jesu watiwa kakhulu esiveni senkolo yebuKhrestu, emakholwa lamaningi akholelwa etifundzisweni takhe, okubaluleke kakhulu ukuthi kufanele uthande isitha sakho. Tinkolelo tonke letinkulu tikholelwa kuJesu ngetindlela letihlukahlukene. loku kufaka phakatsi inkolo yebu Islamu kanye nabo buKhristu. [1]
Tonke tingcwele etifundvweni tetenkolo tiyavumelana kutsi Jesu bekangumuntfu lobekaphila emhlabeni. Litastamente lelisha ebhayibhelini libhalwe ngaye Jesu. [2]
Umlandvo[hlela | edit source]
Ngekwenkolo yebuKhrestu Jesu watalwa eJerusalema, esifundzeni sase Judea lebeyingaphansi wembuso wemaRoma. kantsi wafa aneminyaka lengu 33. [3]


text:
Hermann Rorschach
Hermann Rorschach (8 Lweti 1884 – 1 Mabasa 1922) bekangudokotela wengcondvo wase Switzerland edholobheni lase Freudian , bekaphindze angungcondvongcondvo ngetifo letibukene netemicabango yebantfu, ngekufundza kwakhe wenta sivivinyo lesatiwa nge projective test kumbe i Rorschach inkblot test. lesivivinyo besisekutfola umcabango ngekutfola timpendvulo tekutiphatsa kwebantfu,kantsi futsi lesifundvo satiwa nge "Psychological projection project" ku leyonhlobo yekutsintseka kwengcondvo nangendlela leyamukela iphindze itsatse ngayo tintfo. kulesivivinyo bantfu bebakhonjwa imibhalo lelishumi yema inki kumbe i inkblots ngekulandzelana kwayo bese kumele basho kutsi lemibhalo bayifanisa nani.[1]
Emareferensi[hlela | edit source]
- ↑ Huffman, K. (2008), Psychology in Action, John Wiley & Sons, 9th Edition, ISBN 0-470-37911-1


text:
Inhlonipho
Inhlonipho yindlela yekutiphatsa lehluka ngesive ngesive.
Indlela lokhuluma ngayo[hlela | edit source]
Indlela lokhuluma ngayo isho kutsi uyahlonipha nobe awuhloniphi, ngesiSwati kungahloniphi kutsi nawukhuluma ubesolo ufaka inhlamba, kanye nemagama etitfo letifihlekile. Nawukhuluma nemuntfu lomdzala kufanele uwakhetse emagama lowashoko
Kutiphatsa[hlela | edit source]
Nekutiphatsa nako kuyinhlonipho, sib. Kudzakwa akumange sekubeyinhlonipho. Etiveni tase-afulikha akusiko kuhlonipha kukhuluma nemuntfu lomdzala ube umutse njo! etinhlavini temehlo.
Kwehlukana kwenhlonipho etiveni[hlela | edit source]
Sive ngesive sinendlela yaso yekuchaza inhlonipho. Emangisi akutsatsa ngekungahloniphi kudla ngesandla kantsi tsine maSwati asiboni sono lapho. Kuletinye tive kubhodla nawudla kwedzelela, kuletinye usuke ukhombisa kutsi lokudla kwehle ngemgogodla. Kuletinye tive livi lenkhosi nguleligcinako, kuletinye kugcina lebantfu lababuswako.
Ngaloko bekunene inhlonipho yemangisi akusiyo inhlonipho yemaswati, inhlonipho yebakaZulu akusiyo inhlonipho yebaShweshwe. Kepha inhlonipho lenkhulu kuhlonipha emasiko, imihambo, timvo nemibono yalesinye sive.


text:
KUTSINTSANA NGENYAMA ENYAMENI
Kutsintsana ngenyama enyameni kuyindlela yekunakekela luswane lwakho. Luswane lugcoka linabukeni kuphela bese ulubamba kahle lutsintse emabele akho lasebaleni. Bomake bangakwenta loku nabacala kumunyisa, nasebaphindze bamunyisa nanobe nini wena neluswane lwakho nanifuna.
KUBAMBA LUSWANE LWAKHO NITSINTSANA NGENYAMA ENYAMENI KUMCOKA NGOBE:
-
Kwenta luswane lwakho lutive luphephile.
-
Kukusita ulwati kahle luswane lwakho futsi kukhulisa buhlobo benu.
-
Kwenta wena neluswane nitive niphumulile.
-
Kukusita ukhulise linani lelubisi lolukhicitako.
-
Kusita tinswane tikhule emtimbeni.
-
Kusita tinswane tihlale tinashukela lokahle engatini.
-
Kungaluthulisa luswane lolukhalako.
-
Kusita kugcina inhlitiyo yeluswane ishaya kahle futsi luphefumule nakahle.
-
Kuyasita kugcina kushisa kwemtimba weluswane kusezingeni lelifanele, futsi nangabe unemaphahla, kubamba luswane ngalunye ebeleni ngalinye kungawafutfumeta omabili lamabele, njengoba nje emaphahla adzinga loko.
-
Nangabe luswane lwakho lwashesha kakhulu kubelekwa nobe luluncane kakhulu ngemtimba, kuchubeka nitsintsana ngenyama enyameni kungasita ekusindziseni kuphila kwalo.
-
Kutsintsana ngenyama enyameni kuyasita ekwenteni tinswane tikhululeke.
Bobabe nabo bangakwenta lokutsintsana ngenyama enyameni!
KULUNGELE KUTSINTSANA NGENYAMA ENYAMENI
-
Khumula lihembe ne-bra yakho. Lukhumule tonkhe timphahla luswane. Ungalishiya linabukeni.
-
Nangabe kubandza landlini, ungasebentisa ingubo kute nitimbatsise nobabili.
-
Beka luswane emkhatsini wemabele akho – sifuba seluswane kufanele sibe sesifubeni sakho. Imilente netandla talo tigobeke kancane, njengesicoco lesincane.
-
Ciniseka kutsi luswane luyakhona kuphefumula – sihlatsi salo sibe tikwesikhumba sakho. Inhloko yaloluswane kufanele ibe dvutane kutsi ungakhona kuyicabuza.
-
Hlala weyame esitulweni nobe embhedzeni. Kute imicamelo nobe tingubo lokufanele tibe eceleni kweluswane.
KUTSINTSANA NGENYAMA ENYAMENI KWAWO WONKHE UMTALI NELUSWANE
Kuphephile yini? Yebo, nangabe wena neluswane nihleti kahle futsi kubete letinye tingubo nobe imicamelo eceleni.
Ngingakwenta yini lokutsintsana nanginemaphahla? Yebo, ngekubeka luswane lunye kulinye libele, usengakwenta kutsintsana ngenyama enyameni.
Kutsiwani naningalungi kahle? Tjela lotsite nawungalungi kahle, ungakhoni kubamba luswane lwakho.
Kutsiwani nangabe luswane lwami lusheshe lwabelekwa? Ungenta kutsintsana ngenyama enyameni kute usite kulucinisa.
Kufanele ngicale nini lokutsintsana ngenyama enyameni? Ungacala ngekushesha nje naselubelekiwe luswane.
Ngisengachubeka yini nalokutsintsana naselukhululile luswane? Yebo, lokutsintsana kumcoka ngisho nobe tinswane setikhulile.
Lokutsintsana ngenyama enyameni kungasita yini ekukhiciteni lubisi lolunyenti? Yebo, kutsintsana ngenyama enyameni kungasita luswane lufake kahle libele emlonyeni futsi lumunye kancono. Nangabe luswane lumunya nanisetsintsene, emabele akho atawukhicita lubisi lolunyenti.


text:
Tintsaba teLubombo
Tintsaba teLubombo[hlela | edit source]
Tinsaba teLubombo lulungelunge lwetintsaba lolusuka eHluhluwe esifundzeni saKaZulu luze luyewufika esifundzeni seLimpopo, lokungemakhilomitha langemakhulu lasiphohlongo.
Indzawo lephakeme kunato tonkhe etintsabeni teLubombo nguMananga, lokuyitsaba khona kulolulungelunge losicongo sakhe ngemamitha langemakhulu lasikhombisa nemashumi lasikhombisa nesitfupha (776m).
lolulungelunge lubaluleke kakhulu ngetindlela letinyenti. kwekucala lingumnyele emkhatsini kwemave. kwesibili kutfolakala ticiwu letivikele tilwane letinyenti khona kulo Lubombo.